text:
1Munakuyniyoj kayta mask'aychej; jinallatataj Espiritumanta ruwanapaj atiyniyoj kayta tukuy sonqo munaychej, astawampuneqa Diospa Simi Nisqanta sut'inchayta. 2Pichus mana rejsisqa parlaypi parlajqa mana runasmanchu parlan, manachayqa Diosllaman parlan, nitaj pipis entiendenchu parlasqanta, Espirituman jina pakasqa yachaykunata parlasqanrayku. 3Diospa Simi Nisqanta sut'inchajrí runasman parlan Espirituman jina wiñanankupaj, jinataj kallpachasqa, sonqochasqataj kanankupaj. 4Pichus mana rejsisqa parlaypi parlajqa pay wiñanallampaj yanapakun. Pichus Diospa Simi Nisqanta sut'inchajrí tukuy Iglesia wiñanampaj yanapan. 5Noqa munayman tukuyniykichej parlanaykichejta mana rejsisqa parlaykunapi; chaywampis astawan munayman Diospa Simi Nisqanta sut'inchanaykichejta, imaraykuchus Diospa Simi Nisqanta sut'inchajqa aswan kuraj waj parlaypi parlajmantaqa. Maypachachus waj parlaypi parlasqanta pipis sut'inchajtillan, yanapanman iglesia wiñayta atinampaj. 6Kunanqa hermanos, sichus noqa qankunaman jamuyman waj parlaypi parlaspa chayqa, ima allintaj kanman qankunapaj? Qankunapaj allin kanampaj, Diospa Simi Nisqanta sut'inchayman, jatun yachaywantaj parlayman, manachayrí ima yachaytapis yachachiykichejman. 7Ajinallataj kashan ima tocanaswampis; sichus qena, arpapis mana sapa uj waj jinata waqanman chayqa, imaynatataj rejsisunman qenachus, chayrí arpachus waqasqantari? 8Cornetachus mana sut'ita waqanman chayqa, pitaj wakichikunman wañuchinaku maqanakuman rinampajri? 9Ajinallataj sichus qankunapis waj parlaypi parlaspa mana entiendenapaj jina parlankichej chayqa, imaynatataj pipis entiendenman imatachus niyta munasqaykichejtari? Ajina chayqa, qhasita wayrallaman parlashankichej. 10Kay pachapeqa may chhika parlaykuna tiyan, tukuyninkutaj entiendenapaj jina kanku. 11Chaywampis, noqachus mana entiendeyman, pichus waj parlaykunapi parlawasqanta chayqa, chay runapaj kani waj llajtayoj runa jina, paypis noqapaj jinallataj. 12Ajinallatataj qankunapis, sichus Espirituman jina ruwanapaj atiykunata munankichejpuni chayqa, astawan munaychej, mayqenkunachus Espirituman jina iglesiata wiñachin, chaykunata. 13Chayrayku waj parlaypi parlajqa Diosmanta mañakuchun atiyta chay parlasqanta sut'inchayta atinampaj. 14Sichus Diosmanta noqa mañakuyman waj parlaypi chayqa, espiritullay mañakun, yuyayniytajrí jinalla qhepakun mana imata entiendespa. 15Imatataj ruwasaj? Espirituywan Diosmanta mañakusaj, jinallatataj yuyayniywampis; takisaj espirituywan, jinallataj yuyayniywampis. 16Qanchus espiritullaykiwan Diosta yupaychawaj chayqa, mana yachachisqa runaqa imaynatataj ninman: Ajina kachun, nispa, graciasta qoshajtiyki? Payqa mana entiendenchu imatachus nisqaykita. 17Cheqamanta qanqa allinta graciasta qonki Diosman; chay uj runatajrí chaynejta mana Espirituman jina wiñachisqachu kanqa. 18Diosman graciasta qoni, imaraykuchus waj parlaykunapi parlani qankunamanta astawan. 19Chaywampis iglesiapi astawan munayman phishqa imasllata entiendenankupaj jina parlayta, chunka waranqa imasta waj parlaykunapi parlanaymantaqa. 20Hermanos, yuyayniykichejpeqa ama wawas jina kaychejchu. Sajra yuyayllapi wawas jina kaychej, yuyayniykichejpirí machu runas jina kaychej. 21Diosmanta Qhelqasqapi nin: Kay runasman parlaykusaj waj parlaykunapi, waj llajtayojkunaj siminwan; ni ajinapipis uyarikonqankuchu, nin Señorqa. 22Chayrayku waj parlaykunapi parlayqa uj señal mana creejkunapaj, manari creejkunapajchu. Diospa Simi Nisqanta sut'inchayrí churasqa creejkunapaj, manataj mana creejkunapajchu. 23Tukuynin iglesia uj cheqallapi tantasqa kashaspa, sichus tukuyniykichej parlariwajchej waj parlaykunapi, chaymantaj yaykumunkuman pisi yachayniyojkuna, jinallataj mana creejkunapis, manachu nisunkichejman locos kasqaykichejta? 24Chayrí tantasqa kashaspa, sichus tukuyniykichej Diospa nisqanta sut'inchashawajchej, chaymantaj mana creej runa, chayrí pisi yachayniyoj yaykumunman chayqa, chay tukuy uyarisqan juchasapa kasqanta juzgaspa reparachenqa. 25Ajinapi sonqon ukhupi ima pakasqa kajpis sut'inchakonqa, pampakama k'umuykuspataj, Diosta yupaychanqa: Cheqamantapuni Dios qankuna ukhupi kashasqa, nispa. 26Kunanqa, ima nisunmantaj hermanos? Tantakojtiykichejqa, sapa ujniykichejpata tiyapuchun uj salmo, uj yachachiy, Dios imatachus sut'inchasqan, waj parlaykunapi parlay, chayrí parlaykunata sut'inchay. Chay tukuy ima ruwakuchun iglesia Espirituman jina wiñachisqa kanampaj. 27Waj parlaypi parlaspaqa, parlachunku iskay, chayrí kinsa, qhepampi qhepampi, wajtaj sut'inchachun chay parlasqankuta. 28Chay parlasqankuta mana pipis sut'inchaj kajtenqa, iglesiapi ch'inlla kakuchunku. Sapa ujninku sonqonku ukhullapi Dioswan parlachunku. 29Ajinallatataj sut'inchajkunapis parlachunku iskay, chayrí kinsa, wakinkunataj imatachus nisqankuta reparachunku cheqachus manachus kasqanta. 30Chaypi tiyashaj wajmantajchus Dios imatapis sut'inchanman parlanampaj chayqa, ñawpajta parlajqa ch'inyakuchun. 31Tukuyniykichejtaj Diosmanta sut'inchayta atinkichej, ujmanta uj, tukuy yachaqanaykichejpaj, jinataj sonqoykichejpi kallpachasqa kanaykichejpaj. 32Diosmanta sut'inchajqa chay sut'inchanapaj atiywan mana apaykachachikunchu, 33imaraykuchus Diosqa mana ch'ajwata munaj Dioschu, manachayqa mana ch'ajwaspalla maychus kanallanchejta munaj Dios. Imaynachus ajllasqaspa tukuy iglesiasninkupipis, 34warmisqa iglesiapi ch'inlla kakuchunku. Paykunaqa mana parlanankuchu tiyan, astawanqa kasukoj kananku tiyan, imaynatachus leypi nin, ajinata. 35Imatapis yachayta munaspaqa, wasinkupi tapukuchunku qosankuta, imaraykuchus mana allin qhawasqachu uj warmeqa iglesiapi parlananqa. 36Kunanqa niwaychej: Qankunamantachu llojserqa Diospa Simi Nisqanqa, chayrí, qankunallamanchu chayamorqa? Mana, icharí? 37Sichus pipis yuyakunman Diospa sut'inchajnin kasqanta, chayrí Espirituman jina ruwanapaj atiyta jap'isqanta chayqa, allinta yachachun kay qhelqamusqayqa Señorpa kamachisqampuni kasqanta. 38Pichus Señorpa kamachisqanta mana kasuta ruwajtaqa Diospis manallataj payta kasuta ruwanqachu. 39Ajina hermanos, Diospa nisqanta sut'inchaytapuni munaychej, amataj jark'aychejchu waj parlaykunapi parlajkunata. 40Chaywampis, tukuy imata allinta ruwaychej, maychus kananta jina.
Copyright
Learn More


c: text/html

text:
1Pablo Bernabendi Iconio llactai pactasha israel tandarina huasibi yaicunaura. Chibi Diospa shimita sinzhita camachinaupi ashca israelgunas mana-israelgunahuas Jesusta quirinaura. 2Chasna tucucpi chi mana quiric israelguna rimanaura, Cai camachiccuna ñucanchita llullasha mana ali yuyaita cusha purinaun. Chasna nisha chi quiric huauquigunata yapa piñachichinaura. 3Chimanda Pabloguna chi llactaibi unaita saquirinaura Señor Jesusmanda yachachingahua mana manzhasha. Dios paigunama ushaita cura pis mana rashcagunata rangahua ricuccuna Yaya Diosta manzhasha quirinauchun nisha. Chi rashcagunata canguna ricusha Dios cangunata llaquiunmi nisha ñucanchi camachishcata sirtu mashca nisha rimanaura. 4Chasna acpi runaguna ishcai (2) muntun tucunaura, chaupi runaguna israelgunahuan tucunaura, chaupi runagunaga Pablogunahuan tucunaura. 5Chasna tucucpi mana quiriccunaca, israelgunas mana-israelgunahuas, paigunata mandac amugunandi shucta yuyarisha mana alita rangahua rumihuan tucsishun nisha rimanaura. 6Pablogunaga chi mana quiric israelguna yuyariushcata yachashami Liconio nishca partima miticusha rinaura, Listra nishca llactamas, Derbe nishca llactamahuas, tucui chi mayanbi ac llactagunamahuas rinaura. 7Chi llactagunaibi Jesusmanda camachisha purinaura. 8Chasna puriushcai chi Listra nishca llactaibi shuc suchu runa tiyaura pai pagarishcamanda mana puric. 9Paiga Pablo camachishcata uyasha Jesus alichihuangami nisha quirira. Chasna acpi chi runa quirishcata yachasha Pablo paita ricusha 10pai caparisha rimara, Jatarisha shayari nisha. Chasna nicpi chi runa saltasha jatarira, puringahua callarira. 11Tucui chi runaguna Pablo rashcata ricusha paiguna quiquin Liconio shimihuan sinzhita caparinaura, Cunanga runacuinta ricuric dioscunami ñucanchihuagma jahuamanda shamunaushca nisha. 12Cai Bernabega Jupiter nishca ñucanchi dios man nisha rimanaura, chasnallata Pablo rimauc runa acpi ñucanchi Mercurio diosmi nisha rimanaura. 13Ñáa chiguna llactama yaicuna pungu mayanbi charinaura Jupiter nishca diosta alabana huasita. Chasna acpi Jupiterta alabac pagriguna chi runagunandi Pablogunata paiguna diostacuinta alabangahua huagragunatas gustu ricuric sisagunatahuas chima apamunaura rupachishun nisha yuyarinaura. 14Chasna apasha shamuucunata ricusha Pablo Bernabendi paigunata alabangaraucta ña yachanaura. Chasna yachasha llaquirisha paiguna quiquin camidsata líqui líqui rasha caparisha callpanaura runaguna chaupi shunguma casna nisha, 15Liconio runaguna, imatata raunguichi, ñucanchi cangunacuintallata runa manchi, mana dioscunachanchi ninaura. Ali cushi shimitaga cangunama cuintangahua shamuranchi, canguna cai yanga dios randimanda astahuan causac Diosta quirinauchun nisha cuintangahua shamuranchi. Paimi jahuapachata, cai pachatas, lamar yacutahuas, tucui chi ucuibi tiyaccunatas rara. 16Ñáaupa causaccunataga paiguna quiquin munashcata rangahua lugarta cura. 17Chasna agllaitami ushac Dios tucui runagunama pai llaquishcata caran uras ricuchin. Tamiatas micuna muyutas alita cuun. Chasnallata micunatas cushitahuas ñucanchima ashcata cuun. Chasna nisha Pabloguna paigunata rimanaura. 18Chasna rimashallata chi runaguna paiguna huagrata huanchisha alabangaraushcata cadsi mana jarcanata ushanaurachu. 19Chihuashallai Antioquiamanda Iconiomandahuas mana quiric israelguna Listrama shamunaura runaguna yuyaita cambiachisha ama Pablogunata catinauchun nisha. Chasna racpi Listra runaguna Pablota rumihuan tucsinaura. Tucsishcahuasha ña huañushcami nisha paihua aichata llacta ucumanda canzhama aisasha shitanaura. 20Chasna tucushcata yachasha quiric runaguna Pablo siriushcama shamusha muyucta tandarinaupi Pablo jatarisha cutillata chi llactamallata yaicura. Cayandi punzha Bernabehuan Derbe nishca llactama rinaura. 21Chi Derbe llactaibihuas Jesus canguna jucha rashcagunamanda quishpichic man nisha camachicpi ashca runaguna Jesusta quirinaura. Chihuasha bulltianaura Listra, Iconio, Antioquia llactagunamallata. 22Tucui chi partigunaibi tiyac quiriccunata cushiyachisha ahuantanaura casna camachisha, Ama saquinguichichu canguna quirishca causanataga. Diospa ali mandanama yaicuitucungahuaca ashcata turmintarisha tucuna manchi ninaura. 23Chasnallata caran quiric muntunbi Pabloguna shuc rucugunata anllanaura quiriccunata cuiranauchun nisha, chihuasha mana micusha sasisha Diosta tapusha paiguna quiriushca Jesuspa maquibi achun nisha saquisha rinaura. 24Chimanda llucshisha Pisidia provincia nishcata pasasha Panfilia provincia nishcama pactanaura. 25Chasna pactasha Perge nishca llactai Jesusmanda camachishcahuasha Atalia nishca llactama pactanaura. 26Chimanda barcoibi yaicusha lamar yacuta chimbanaura Antioquiama ringahua. Chi Antioquia llactamanda chara mana rigllaita Pablogunamanda Diosta tapunaura paigunata Dios llaquishcahuan pai munashcasamita ranauchun nisha, paigunahua causaita Diospa maquibi saquishca anaura. Ñáa chasna tucuita pactachishcahuasha chimallata bulltiamunaura. 27Pabloguna Antioquiama pactasha chibi tiyac quiriccunata tandachisha cuintanaura imasna Dios paigunata tucuibi yanapashcata. Chasna Dios yanapashcamanda chi mana-israel runagunahuas Jesusta quirishcaunami nisha cuintanaura. 28Chihuasha Pablo Bernabendi chi llactaibi unaita tiyanaura Jesusta quiriccunahuan pariu.
Copyright
Learn More

robotstxt: allowed

filter: keep


text:
Luis Llontop
Luis Ricardo Llontop Godeau sutiyuq runaqa ( * 2 ñiqin kantaray killapi 1985 watapi paqarisqa Lima llaqtapi - ) huk Piruw mama llaqtayuq wan Universitario de Deportes piluta hayt'aqmi.
Yuyarina
Klubkuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mamallaqtapura kupatukuna[llamk'apuy | pukyuta llamk'apuy]
Individual suñaykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Luis Llontop.
- Footballdatabase


text:
1Unay tyimpukunaqami, Tayta Dyusqa rukunchikkunata kusa achka shumaq imakunawan kutir kutir intrachiran. Chaynuqami paypa rimaqninkuna intrachikuranllapa. 2Ashwan kanan tyimpukunaqami, Dyusninchikqa imatapis intrachimanchikllapa Wamran Jesucristuwanna. Chaqa Dyus nitinmi payqa tukuy ima rikayashanchikkunatapis ruraran. Chaynullami tukuy imatapis payna rikananpaq Dyusqa qusha. 3Chaymi paylla Dyus kar, intrachimanchikllapa Taytan Dyus kusa allin kar shumaqta llipyarayashanpaqmapis, Dyusta michka mana rikasha kashallapamapis. Chaynulla kusa puytiq rimayninwanmi tukuy imatapis rikar kuytan. Chaymi uchanchikkunamantapis pirdunar shumaqchamaranchikllapa. Chaymantami syilupi Dyusninchik tar mantakuyashanpiqa, allilaw qichqanpina tasha. 4Jesucristuqami Dyuspa Wamran kar, kusa mas mantakuq, mas yach'aq karan syilumanta kaq angelkunamantaqa. 5Chaqa Dyusqami, mana mayqan angeltapis kaynu niranchu: "Qammi Wamray kanki. Nuqami kananqa Taytaykipaq riqsikani" nirqa. Chaynulla manami mayqan angelpaqpis kaynu niranchu: "Nuqami paypaqa taytan kashaq. Nataq payqa nuqapa wamray kanqa" nirqa. 6Piru qashan uk iskribikashapiqa, uklayla Wamranta kay pachaman kach'amushanpaq, kaynu nin: "Dyuspa tukuy angelnin kaqkunaqa, payta aduranqallapa" nir. 7Nataq angelkunapaq-shuypaqa, kaynu nin: "Angelkunaqami wayra yupayla, nina ratakuq yupayla karmapis, sirbimaqniykuna kanqallapa" nir. 8Wamranpaq-shuypaqa, kaynu nin: "Dyuslla katkimi, tukuy tyimpupaq mantakunaykiqa kanqa. Chaqa qamqa imatapis karanta rikarmi mantakunki". 9"Qammi allin ruraykunata munanki. Nataq chay mana allin ruraykunataqami ch'iqninki. Chayraykumi nuqa Dyusniki kar akrashur, kusa masta aligriyachishusha kani tukuy wakinnikikunamantaqa" nir. 10Kaynumi ninpis Jesucristupaqqa: "Qammi Amituy, pachata ima kaqnintinta rurarayki. Qamllami makikiwan syilutapis rurarayki. 11Chay rurashaykikunami maydiyaqa tukukanqa. Piru qamqami tukuy tyimpu, mana chinqankichu. Tukuy chaykunaqami rach'pa makwayar llikikan chaynu tukukanqa. 12Qammi dublanki, imanutaq rach'pata dublanllapa chaynu. Chaynulla kambyankipismi imanutaq rach'pawan mudakunllapa chaynu. Piru qamqami, qamlla kanki. Manami bidaykiqa maydiyapis tukukanqachu" nir. 13Dyusmi mana mayqannin angeltapis kaynuqa niranchu: "Tay allilaw qichqaypi, nuqa chay ch'iqnishuqkunata ch'akikipa ch'akinman ch'uramutiy binsinaykikaman" nirqa. 14Chaqa tukuyla angelkunaqami wayra yupayla karmapis, Dyusta sirbinllapa. Chaymi sirbiqninllapa katin, Dyusqa kach'amun washakanaqkunataqa mayqantapis yanapananpaq.
Copyright
Learn More


text:
1¡Icha ishcay quimsa luclu caynïta awantaycälimanquiman! ¡Aw-ari awantayalcämanquiñamá! 2Quiquin Tayta Diosnümari amcunacta ama-pacha nil sïlaculcac. Jucllay wayapallawan cuscanayquipämari limanacachilac chuya japallan cacü wamlactanüpis Jesusllaman ćhaycälichinacpä. 3Rasunpa sumämi llaquicú amcunapïta. Maynümi Evactapis culibrayca artillap ingañäla, chaynümari śhun'uyquicunapis ingañachiculcul Jesuswan chuya śhun'ullaña caśhayquipi juc-läduman muyucalcälinayquipïta. 4Amcuna cushishalämari ćhasquiyalcanqui juc licchä Jesustapis, allin willacuy ćhasquiculcäśhayquipi juc licchä ispirituctapis, allin willacuypi jucta willacuśhtin śhamücunäta. 5Chay sumä puydï yaćhapacütucücunäpi mïnuslächu manamá cayá. 6Masqui limaynïćhu anä calpis, yaćhaynïćhu'a manamá. Caytamari imaćhüpis imaymanap camalaycachilá. 7¿ Mana allintachun lulälú altuman juluycuśha capäcunayquipä Jesuspa allin willacuyninta mïnuschacullal dinbaldilla willaycälishäwan imatá? 8Juc chalapacü-masinchiccuna amcunacta sirbinacpä uyalcämaptin'a suwacüśhanüñamari caläpis. 9Jinaman'a pishipacuynïcunaćhu manam mayanllayquitapis piñachipäculacchu. Aśhwanpam Macedonia chalapacü-masinchiccuna ćhämul yanapapämäla. Rasunpa, imaćhu piñachipäcunacpïpis allictam licaculá, manatacmi piñachipäcuśhayquipischu. 10Jesuspa rasunnin ya'aćhu tacyaycuśhanpam cayta niycälic: jinantin Acaya-lädućhüpis cay sumä alawacuynïta manam mayanpis śhaycachiman'achu. 11¿Amcunacta mana cuyalchun caynüta niyalcacman imatá? ¡Manamá! Cuyapäcuśhacta Tayta Dios tuquictamari yaćhan. 12Ñatac chaynu dinbaldilla lulaycuśhä “Paycunanüllam cayalcá” nil ya'acunawan tincuchicul alawacücunaca manaña imanipäcunanpis cananpämi. 13Chay nunacunaca yan'al puydïtucücunam, imapis ingañacuyninwan sirbïcunam, Jesuspa puydïninnülä pasachiculcan. 14Cay manamá äśhalayänapächu ¡aśhta quiquin Satanaśhpis chipyayä anjilnülä pasachicuyaptin'a! 15Chayurá sirbïnincuna allincäta lulätucul pasachiculcäśhanpïpis manam imapi äśhalänanchic canchu. Camacaynin'a lulayninman tincümi caycun'a. 16Yapa niycälic: Ama luclupänuy licayalcämaychu. Masqui chaynu cayaptïpis chaynütari ćhasquiycälimay, ashllactapis alawacunäpä. 17Caynu niyänäpä Tayta Dioschu manamá niyämanman. Rasunpa luclunümá limayá. 18Ñatac amcunaćhu achca aychanpa munayllanpi alawacuyalcaptin'a ya'apis má alawacuśhäri. 19Aw-ari, amcuna maynu yaćhay-sapa cacuyalcal chay luclucunätá mishqui mishquictam uyaliyalcanquipis. 20Chaynütacmi sirbichiculcäśhuptiquipis, ingañapäcuśhuptiquipis, jamuyapäcuśhuptiquipis, imacta lulapäcuśhuptiquipis, cäraćhu lapyapäcuśhuptiquipis awantayalcanquimá. 21¡Ya'apá ima pin'acuytá! ¡Chaynu lulapäcunacpá pasaypi chunchumá capäculá! Ñatac mayanpis alawacuyaptin'a mastalämá ya'a canpis. ¡Aw, luclunümari jinalla limayá! 22Chay alawaculcan ¿Hebreo caśhta cayalchun? Ya'apis Hebreo caśhtam cayá. ¿Israel caśhta cayalchun? Ya'apis Israel caśhtam cayá. ¿Abrahampa milaynin cayalchun? Ya'apis Abrahampa milayninmi cayá. 23¿Jesuspa sirbïnin cayalchun? Aw, canan lücu-yupaymi yapa niyá - ya'a maslämari cayäpis. Paycunapïpis mastalämari lulayá; mas achca cutim wićhäśha, asuticunawan lawćhaycuśha, chaynütac achca cuti wañuypa patanpïtapis salbaśha calá. 24Picha cutim Israelcunäpis asutiwan lawćhapämäla quimsa ćhunca isunniyu maquicta. 25Quimsa cutim caśhpicunawanpis muylïlälimäla; jucćhu'a lumiwanmi tamshälälimälapis. Quimsa cutićhütacmi barcu lipäcuśhäca ji'acalpula; jucninćhütacmi tutay-muyun lamar janallanćhüpis pasalá. 26Maychicactaćhá puliläpis; chaycunaćhu ñacaypa patallanćhümi calá: mayu apamänancunapïta, suwacunapïta, Israel-masïcunapïtapis, juc caśhtacunapïtapis, chalapacütucücunapïtapis, ñatac jatun malcacunäćhüpis, chunyäcunaćhüpis, lamarcunaćhüpis. 27Chaynütacmi lulaynïćhu alli-allicta lulayculá; sasachacuycunactapis pasalá; mana puñuśhacuna, micuycunapïta, yacucunapïta, alalaycunapïta, müdanacunapïta imam caläpis. 28Jinaman'a lluy malcaćhu chalapacü-masinchiccunapi: “¿Imanuylä cayalcan?” nil llaquicuyní muyun muyunlämi ñitilpaman canpis. 29Mayanpis mana cäña cayaptin ¿manachun paynuy caycú imamá? Mana allincäman palpüluptin ¿manachun śhun'üpis tipshiypa-tipshil nanaycun imatá? 30Caypi mana casquicuśhäta tuquicta yaćhayan Duyñunchic Jesuspa Taytan Diosninchicmi ¡wiñay simpripä alawäśha cäcämi! Ñatac imapïpis alawacuná captin'a maynu pishi callpa caśhäta camalaycachishäpïtam alawacuśhä. 32Damasco malcaćhu cayaptïmari Puydï Mandacü Aretaspa yanapänin gubirnadur malcap llapa puncuncunaman täpäcunacta ćhulälun chalalcul wićhapämänanpä. 33Chaynu cayaptinpis chay murällap bintananpam jatun canaśhtaman winaycul watuwan ji'alpachipämäla. Chaynüpamá maquinpi lluptilá.
Copyright
Learn More


text:
1Naupata gamcuna cagman shamuptë resientisinacushgansino yapay resientisinacuyta manami munäsu. 2Gamcunata resienticasiptëga ¿pilanarä cushircasimangapis? 3Saymi shamunäpa trucanga gamcunapä cartacamushcä, conträ sharcur lutanta rurashgayquita tantyacuyänayquipä. Manami munashcäsu gamcuna cagman chämuptë resienticasimänayquita, sinöga lapansipis cushicunansitami munashcä. 4Cartata gamcunapä guelgamur resienticushla cashgayquita yarparmi yupa laquicur wagargä. Manami resienticushla canayquipäsu guelgamorgä, sinöga gamcunapä imaypis yarparaycashgäta musyayänayquipämi. 5Mayganpis conträ sharcorga manami nogalatasu laquicasimash, sinöga gamcunatapis laquicuymanmi churayäshushcanqui. 6Conträ sharcunayquipä shimita goshogniqui runata corrigishpayqui paywan mana shuntacäyaptiqui tantyacushganami. 7Sayno captenga payta perdonar chasquiyayna gamcunawan yapay shuntacänanpä. Tantyacuycaptinpis mana chasquiptiquega resienticushpan shongun segaypami chucruyangapä. 8Saymi noga munä payta chasquiyänayquita. 9Naupata gamcunapä maynami cartacamorgä say runata corrigiyänayquipä. Saynöpami musyayta munargä cäsucayämänayquipä cashganta o mana cäsucayämänayquipä cashgantapis. 10Corrigishgayqui runa tantyacuptinnaga perdonar chasquicuyayna. Gamcuna perdonayaptiquega nogapis Jesucristo munashganno payta perdonashämi. 11Musyansimi Tayta Diosman mana yäracunanpä Satanasga runacunata imaycanöpapis lutanta yarpäsishganta. Sayno caycaptenga Satanás lutanta mana yarpäsinanpä say runata perdonar chasquiyayna. 12Troas marcaman chaptë imapis manami sapa cashgasu Jesucristupa ali wilacuyninta wilacunäpä. 13Sayno captinpis gamcuna cagpita Tito mana mayacämuptinmi yupa laquicorgä cartacamushgäta imano chasquishgayquitapis mana musyar. Saymi Troascho quëdanäpa trucanga Macedonia provinciaman päsacorgä Tituta ashinäpä. Saychönami paywan tincorgä. 14Cartacamushgäta ali chasquiyashgayquita Tito wilamaptinmi yupa cushicur Tayta Diosta agradëcicorgä. Tayta Diosninsimi yanapaycäman wilacuyninta wilacuptë may-saychöpis chasquicuyänanpä. 15Jesucristupa ali wilacuyninta wilacuptëmi chaycan chasquicuyänanpä cagcunamanpis mana chasquicuyänanpä cagcunamanpis. 16Mana chasquicogcunapäga wanush uywa ismur yupa asyaptin melanaypä cashgannömi wilacushgäpis melanaypä caycan, in ernuman gaycush cananpä captin. Chasquicogcunapämi isanga wayta mushcushganno wilacushgä caycan. Sayno caycan paycuna gloriaman chänanpä captinmi. Sayno captinmi Tayta Diosta imaypis manacuycä wilacuptë yanapämänanpä. 17Jesucristo cachamash captinmi waquinnösu imatapis chasquinä-raycula yarpaynëcunata yaparcur wilacuyninta wilacuyä. Saypa trucanga Tayta Diosninsi imay hörapis ricaycämashganta musyarmi paypa wilacuyninta rasun caglata wilacuyä.
Copyright
Learn More


text:
1Señor Diostaq Samuelta nirqan: –¿Hayk'aqkamataq waqanki Saulmantari? Ñoqan Israelpi rey kananmanta wikch'upuniña. Phaway, hap'isqayki waqraman aceiteta hunt'achimuy, kachasqaykin Belén llaqtapi Isaipa wasinman. Paypa churinkunamantan hukkaqninta akllakuniña rey kananpaq, nispa. 2Samueltaq nirqan: –¿Imaynatataq risaqri? Risqayta yacharqospaqa Saulchá wañurqachipuwanqa, nispa. Señor Diostaq nirqan: –Huk malta wakata aysaykukuy, hinaspa ninki, Señor Diosman sacrificio haywaqmi rishani, nispa. 3Sacrificio haywanaykipaqtaq Isaita waqyachinki, chaypin ñoqa nisqayki ima ruwanaykitapas, hinaspa pitachus nisqayta aceitewan hawiykapuwanki rey kananpaq, nispa. 4Samueltaq Señor Diospa nisqanta hina ruwarqan. Belén llaqtaman chayaqtintaq kurak runakunaqa sinchi manchasqa taripamurqanku. Hinaspan payta tapuykurqanku: –¿Kusikuy willakuywanchu hamushanki? nispa. 5Paytaq nirqan: –Arí, Señor Diosman sacrificio haywaqmi hamushani. Ch'uyanchakamuychis, hinaspa sacrificio haywana pataman riysiwaychis, nispa. Isaitataq wawakunantinta Samuelqa ch'uyanchaykurqan, hinaspa invitarqan sacrificio haywanaman. 6Paykuna chayamuqtinkutaq Samuelqa Eliabta qhawarirqan: Kaytapunichá Señor Diosqa reypaq akllakurqan, nispa. 7Señor Diostaq Samuelta nirqan: –Aman qhawankichu rikch'ayninta, hatun kaynintapas, manan paytaqa munanichu. Manan ñoqaqa runa hinachu patallanta qhawani, runallan rikch'aynintaqa qhawan, ñoqan ichaqa sonqonta qhawani, nispa. 8Chaymantan Isaiqa Abinadabta waqyaspa Samuelman asuykachirqan. Samueltaq: –Manan kaypaschu Señor Diospa akllakusqanqa, nirqan. 9Samuelman chimpamunanpaq waqyallarqantaq Samata, Samueltaq nirqan: –Manan kaypas Señor Diospa akllakusqanchu, nispa. 10Ahinatakaman Isaiqa qanchisnintin churinkunata Samuelpa qayllanman asuykachirqan, Samueltaq nirqan: –Manan kaykunamanta mayqenpas Señor Diospa akllakusqan kanchu, nispa. 11Chaymi Samuelqa tapuykurqan: –¿Llapanchu churiykikuna kaypi kashan? nispa. Isaitaq nirqan: –Sullk'akaq churiy kashanraqmi oveja michinapi, nispa. Niqtinmi Samuelqa nirqan: –Usqhaylla waqyachimuy, manan sacrificiota haywasunmanchu chayamunankama, nispa. 12Waqyachimuqtintaq churinqa chayamurqan, payqa sumaq rikch'ayniyoq puka uya, munay ñawikunayoqmi karqan. Hinan Señor Diosqa Samuelta nirqan: –Kaymi chay akllakusqay, kunanqa hawiykapuway, nispa. 13Chaymi Samuelqa waqrapi aceitewan wawqenkunaq qayllanpi hawiykurqan, chaymantapachan Señor Diospa Espiritun Davidman hunt'aykurqan, Samueltaq Ramá llaqtata kutipurqan. 14Señor Diospa Espiritunmi Saulmanta t'aqarikapurqanña, hinaspan mana allin espirituta Señor Diosqa kachamurqan Saulta ñak'arichinanpaq. 15Oficialninkunataq nirqan: –Señor Diospa kachamusqan mana allin espiritun qantaqa ñak'arichishasunki. 16Chayrayku, reyniyku, ñoqaykuta kachawayku huk arpa tocaqta maskhamunaykupaq, mana allin espíritu ñak'arichishasuqtiyki arpata tocaspa sonqoykita tiyaykachinanpaq, nispa. 17Paykunatataq Saulqa nirqan: –Phawaychis, allin tocaqta maskhamuwaychis, nispa. 18Chaymi oficialninmanta huknin nirqan: –Belén llaqtapi Isaipa churinmanta huknin kanmi, arpa tocayta allinta yachaq, sumaq rimakuq, sinchi kallpayoq, maqanakuypaq kusallaña, payqa Señor Diospa yanapasqantaqmi kanpas, nispa. 19Hinan Saulqa Isaiman kacharqan: Oveja michiq David churiykita kachamuway, nispa niqta. 20Chaymi Isaiqa Saulman kachamurqan churin Davidta, asnopi t'anta cargaykusqata, huk qara p'uyñu vinontinta, huk cabrachantinta ima. 21Ahinatan Saulman Davidqa chayarqan, chaypin payqa Saulpa sinchi munasqa kamachin kapurqan, Saultaq arma apaysiqninta churakurqan. 22Hinaspan Davidpa taytan Isaiman kacharqan: Valekuykin churiykita qopuwanaykipaq, payqa gustawanmi, nispa. 23Sapa kuti Señor Diospa kachamusqan mana allin espíritu Saulta ñak'arichiqtintaq Davidqa arpanta hoqarispa tocaykuq, chayllan sonqonta tiyaykachikuq, mana allin espiritutaq paymanta t'aqarikuq.
Copyright
Learn More


text:
Pintikustis
Pintikustis (grigu simipi: Πevtnkoσtή (nuέpa) [Pentikostí (iméra)] "pichqa chunka ñiqin (p'unchaw)", chaymanta kastilla simipi: Pentecostés) nisqa p'unchawpiqa, paskwa intichawmanta pichqa chunka kaq p'unchawpi - mana kikin paskwa intichawta yapasqa tawa chunka isqunniyuq kaq p'unchawpi, qanchis ñiqin intichawpi - kristiyanukuna hanaq pachapi Dyuspa Ch'uya Ispirituta iñiq runakunaman kachasqanmantam yuyaykuspa phistakunku.
Dyuspa Simin Qillqaqa nin, pintikustis p'unchawpi Ch'uya Ispirituqa iñiq runakunaman hamuptin, wakin simikunata rimaspapas siminkunata hap'inakurqan (Rurasqakuna 2:1-4 ).
Kristiyanu iñiypiqa ancha hatunmi raymi.


text:
1¡Señor Diosqa kamachikushanmi! Señor Diosqa lliphlli-kayninwanmi p'achakun, ancha atiyninwami chumpikun. Paymi teqsimuyuntinta allinta takyachin, manan kuyurinqachu. 2Qallariymantapachan kamachikuy tiyananqa allinta sayashan, payqa wiñaymantapachan kashallarqanpuni. 3Señor Diosníy, mayukunan phiñakurqan, mayukunan kunununurqan, qochakunan phoqchiqerqan. 4Qanmi ichaqa, hanaq pachapi kaq Señor Diosníy, askha unuq qaparisqanmantapas lamar-qochaq manchana phoqchiqesqanmantapas aswan atiyniyoqqa kanki. 5Señor Diosníy, kamachikuyniykikunaqa mana kuyuriqllañan. Wasiykitaqa ch'uya-kaymi sumaqchashallanpuni.
Copyright
Learn More


text:
1Ñawpaq Israel nacionniyoq llapallan sacerdotekunamantan Diosqa huk runallata akllaran sacerdotekunapa jefen kananpaq. Chay akllasqa jefen nombrasqa karan, Israel nacionniyoq llapallan runakunapa rantinta, Diospa ñawpaqninpi representananpaq. Hinaspan payqa huchankumanta perdonasqa kanankupaq, Diosman sacrificio ofrendata presentan runakunapa favorninpi. 2Chay sacerdotekunapa jefenqa, noqanchis hina runallan karan. Chaymi huchallikuq runakunata, hinallataq Diosmanta karupi kaq runakunatapas pacienciawan trataran, paypas wakin runakuna hina kasqanrayku. 3Chaymi chay sacerdotekunapa jefenqa, llapallan runakuna hina huchallikuq kasqanrayku, Diosman sacrificio ofrendata presentaspanqa, kikinpa huchankuna perdonasqa kananpaqraq primertaqa presentan. Chaymantañan llapallan llaqtamasin runakunapa huchankuna perdonasqa kananpaq Diosman sacrificiota presentan. 4Chayraykun pipas sacerdotekunapa jefen kananpaqqa mana pay kikillanchu nombrakun. Aswanqa kikin Diosmi paytaqa akllan, imaynan ñawpaq tiempopi Moisespa wawqen Aarontapas sacerdotekunapa jefen kananpaq, kikin Diospuni akllaran chay hinata. 5Saynallataqmi pasan Señorninchis Jesucristowanpas. Payqa manan kikillanmantachu sacerdotekunapa jefen kananpaqqa nombrakuran. Aswanqa kikin Diosmi Jesucristota nombraspa, khaynata niran: “Qanqa Wawaymi kanki. Kunanmantapachan papayki kasaq”, nispa 6Saynallataqmi Bibliapiqa Jesusmanta nillashantaq khaynata: “Qanmi wiña-wiñaypaq sacerdote kanki, imaynan sacerdote Melquisedecpas wiñaypaq karan chay hina”, nispa 7Señorninchis Jesucristoqa kay pachapi kashaspanmi, Dios Taytanmanta mañakuran, ruegakuspa hinallataq waqaspa imaraq, wiñay wañuymanta librananpaq. Chaymi Diosqa Wawan Jesucristopa mañakusqanta uyariran, payqa tukuy imapi kasukuspa kawsasqanrayku. 8Señorninchis Jesucristoqa, Diospa Wawan kashaspanpas, tukuy imapin Dios Taytantaqa kasukuran. Ichaqa sayna kasukuq kashaspanpas anchatan ñak'ariran kay pachapiqa. Saynata ñak'arispanmi payqa rikuchikuran kasukuq kasqanta. 9Saynapin Señorninchis Jesucristoqa Diospa tukuy ima kamachisqankunata kasukuspa cumpliran. Saynata ruwaspanmi payqa payta llapallan kasukuq runakunapa salvaqninman tukuran. 10Chayraykun Señorninchis Jesucristotaqa Dios Taytanpuni nombraran llapallan sacerdotekunapa jefen kananpaq, saynapi sacerdote Melquisedec hina kananpaq. 11Kay yachachimusqaymantaqa ashkaraqmi qankunaman yachachinaypaqqa kashan. Ichaqa manan facillachu tukuy imata qankunaman yachachinaypaqqa kashan, qankuna sasa entiendechina kasqaykichisrayku. 12Qankunaqa ñan unay tiempoña Jesucristopiqa iñishankichis. Chayqa ñachá kunankamaqa Diosmanta allin yachachiq maestrokuna hinaña kashawaqchis. Ichaqa qankunaqa Diosmanta facilla kaq allin willakuykunatan kaqmanta yachachinataraq necesitashankichis, imaynan huk qolla wawapas ñuñullataraq ñuñuyta munashan chay hinata. Chayraykun qankunaqa Diosmanta aswan más sasa yachachikuykunataqa manaraq yachayta atinkichishchu. 13Chaymi niykichis, sichus pipas qolla wawa hina lechellataraq tomashan chayqa, qolla wawa hinallaraqmi kashan. Chayraykun payqa mana entiendenchu allin yachachikuychus icha mana allin yachachikuychus chaytaqa. 14Ichaqa iñiyninkupi yachayniyoq runakunaqa, ñan yachankuña imas allin kasqanta, hinallataq imas mana allin kasqantapas. Chaymi paykunaqa, Diospa palabranta allinta entiendespanku, yuyaywan purinku, imaynan huk yuyayniyoq runapas, manaña lechetañachu toman, aswanqa mikhunataña mikhun, chay hinata.
Copyright
Learn More


text:
1Jesusmi discipulonkunapiwan llaqtakunapi chaynataq llaqtachakunapipas Diospa munaychakunanmanta willakustin purirqa. 2Demoniokunamanta hinaspa onqoykunamantawan sanoyachisqan warmikunapas paywantaqmi rirqa. Paykunamantam karqa qanchis demoniokunamanta sanoyachisqan Magdala llaqtayoq Maria, 3Herodespa mayordomon Chuzapa warmin Juana hinaspa Susana, paywantaqmi rirqa achkallaña sapaq warmikunapas. Paykunam Jesustawan discipulonkunata kapuqninkuwan yanaparqaku. 4Llaqtakunamanta achkallaña runakuna Jesuspa kasqanman huñunakuruptinmi rikchanachispan nirqa: 5—Huk runam rirqa tarpukuq. Muhu maqchisqan ñanman wichiqkunatam sarutyarurqaku, chaytam kullkukuna hamuruspan mikururqa. 6As allpayoq rumiman wichiqñataqmi wiñaruspanpas chaki allpapi kaspan chakirurqa. 7Wakin muhuñataqmi wichiykurqa kichka-kichka ukuman chaymi kichkakunawan kuska wiñamurqa, chayraykum eqoyarurqa. Wakin muhuñataqmi wichiykurqa 8allin allpaman chaymi wiñamuspan sapa muhumanta pachakta rururqa. Chaynata nispanmi qapariq hina nirqa: —Uyariwaqniykunaqa kasukuychikyá —nispa. 9Discipulonkunam tapurqaku rikchanachisqanpa imam ninanmanta 10chaymi Jesusñataq nirqa: —Qamkunamanmi Diospa munaychakusqanmanta ñawpaq mana yachasqaykichikkunata yachachikichik. Wakin runakunatam ichaqa rimapayani rikchanachiykunallawan chaynapi qawakuspapas mana rikukunankupaq, uyarispapas mana entiendenankupaq —nispa. 11—Rikchanachisqaypa imam ninanqa kaymi: Muhuqa Diospa palabranmi. 12Ñanman wichiq muhuñataqmi rikchakun Diospa palabran uyariq runakunaman. Paykunapa sonqonmantam diablo horqorun uyarisqankuta chaynapi mana creenankupaq hinaspa mana salvakunankupaq. 13As allpayoq rumiman wichiq muhuñataqmi rikchakun Diospa palabranta kusisqallaña uyarispa chaskiqkunamam, paykunaqa chay rumi hawanpi wiñaq muhu hinam mana ancha sapiyoq kachkanku. Pisi tiempollapaq creeruspankum sasachakuy punchawkuna chayaramuptinqa urmarunku. 14Kichkakunapa kasqanman wichiq muhuñataqmi rikchakun uyariylla-uyariqkunaman, paykunaqa pasakuspankum qeqeparunku tukuy ima afanakusqankupi, qori-qollqenkupi hinaspa kay pachapi kaq kusikuykunapi, chaynapim paykunaqa mana ruruyoq planta hina kanku. 15Allin allpaman wichiq muhuñataqmi rikchakun, cheqap sonqowan Diospa palabranta uyarispa mana qonqaq runakunaman, paykunaqa allimanta sumaq ruruq planta hinam kanku. 16—Mecherota ratachiq runaqa manam ratarachin imawanpas pakcharunanpaqchu nitaqmi kawitupa ukunman churarunanpaqchu. Chaytaqa patakmanmi churanan wasiman yaykuqkuna rikunankupaq. 17Pakasqa kaqkunaqa qawachisqam kanqa chaynataqmi upallalla rimasqakunapas yachasqa kanqa. 18—Chaynaqa sumaqtayá uyariychik: Kapuqniyoqmanqa aswanraqmi yapasaq, aslla kapuqniyoqmantam ichaqa piensasqallanpi kapuqnintapas qechurusaq. 19Jesuspa mamanmi wawqenkunapiwan maskaspanku tupaykuyta munarqaku, aswanqa manam atirqakuchu runakuna achkallaña kasqanrayku. 20Chaymi huk kaqninña Jesusman willaykurqa: —Mamaykim wawqekikunapiwan hawapi sayachkanku qanwan tupaykuyta munaspanku —nispa. 21Hinaptinmi Jesusñataq nirqa: —Diospa palabranta uyarispa kasukuqkunam mamaywan wawqeykunaqa —nispa. 22Huk kutipi discipulonkunawan boteman yaykuykuptinkum Jesus nirqa: —Hakuchik waklaw chimpaman —nispa. 23Richkaptinkum Jesus puñururqa, hinaptinmi sinchi wayrawan hatun olakuna hatariramurqa, botemanpas yaku huntaypaq-huntaptinmi yaqaña chinkaykuchkarqaku. 24Hinaptinmi Jesusman asuykuspanku rikchachirqaku: —¡Señor, Señor, chinkaykuchkanchikñam! —nispa. Payñataqmi sayariykuspan wayratawan qochapa olankunata qaqcharqa hinaptinmi hawkayarurqaña. 25Chaymantam paykunata nirqa: —¿Maytaq iñiynikichikqa? —nispa. Paykunañataqmi mancharisqallaña hinaspa admirasqallaña kaspanku nirqaku: —¿Pimá kay runaqa kamachiptin wayrapas yakupas kasukunanpaqqa? —nispanku. 26Galilea lawmantam Gerasa lawman chayarurqaku, chayqa kachkan Galilea qochapa chimpanpim. 27Botemanta Jesus lloqsiykuptinmi llaqtamanta lloqsimuq demonioyoq runa paywan tuparurqa. Unayñam qalalla karqa, wasipi manaña yachaspanmi panteonllapiña yachakuq. 28Jesusta rikuykuspanmi qaparirqa hinaspam ñawpaqninpi qonqorakuykuspan nirqa: —Hanaq pachapi kaq Diospa Churin Jesus ¿imatataq ñoqawan munanki? Ruegakuykim ama ñakarichiwanaykipaq —nispa. 29Paymanta demonio lloqsinanpaq Jesus kamachiptinmi chaynataqa qaparirqa. Paytaqa unayñam demonio munaychakurqa. Runakuna makinkunamantawan chakinkunamanta cadenaptinkupas tipiparuspanmi demoniopa kallpanchasqan chunniqman ayqekuq. 30Jesusmi payta tapurqa: —¿Imataq sutiki? —nispa. Hinaptinmi payñataq nirqa. —Legionmi —nispa. Chaynataqa nirqa achkallaña demoniokuna paypi kasqanraykum. 31Paykunam Jesusta ruegakurqaku: —Amayá uku pachamanqa wischuykuwaykuchu —nispa. 32Hichpanku orqopa waqtanpim achka-achka kuchikuna mikuchkarqa. Chaymi demoniokunañataq Jesusta ruegakurqaku chay animalkunaman yaykurunankupaq. Jesus “arí” niykuptinmi 33demoniokunaqa runamanta lloqsiruspa kuchikunaman ustururqa. Chay kuchikunam waqtanta kallpaspa hinaspa qochaman wichiykuspa heqeparurqaku. 34Kuchi michiqkunañataqmi chayta rikuruspanku ayqekurqaku hinaspam llaqtapipas hinaspa chakrakunapipas willakurqaku chay pasasqanmanta. 35Qawamunankupaq riqkunam chayarurqaku Jesuspa kasqanman hinaspam tariykurqaku sanoyaruq runata pachasqataña hinaspa yuyayninpiña Jesuspa qayllanpi tiyachkaqta, chayta qawaykuspam mancharikurqaku. 36Rikuqkunam paykunaman willarqaku demoniokunapa ñakarichisqan runaqa imaynam sanoyachisqa kasqanmanta. 37Hinaptinmi Gerasa lawpi kaq lliw runakunañataq manchakuspanku Jesusta ruegakurqaku paykunapa kasqanmanta pasakunanpaq. Chaymi Jesusqa boteman yaykuykuspan pasakurqa. 38Manaraq richkaptinmi chay sanoyaq runa Jesusta ruegarqa qatinanpaq ichaqa Jesusmi mana munaspan aviarurqa: 39—Aylluykikunaman kutispayá Diospa tukuy ima rurapususqaykimanta willakamuy —nispa. Rispanmi llaqtapi lliw runakunaman willakurqa Jesuspa tukuy ima paypaq rurasqanmanta. 40Qochapa waklawninman Jesus kutiruptinmi llapallan runakuna kusikuywan chaskiykurqaku. 41Huñunakunanku wasipi Jairo sutiyoq kamachikuqmi hamuspan Jesuspa ñawpaqninpi qonqorakuykurqa hinaspam ruegakurqa wasinman rinanpaq. 42Yaqa chunka iskayniyoq watanpi kaq sapallan warmi churinmi wañuy patanpiña kachkarqa. Riptinkum achkallaña runakuna Jesusta ñitirqa. 43Chay runakuna ukupim kachkarqa chunka iskayniyoq wataña flujowan onqoq warmi, kapuqninkunata rantikuspan medicokunawan hampichikuspapas manam sanoyarqachu. 44Jesuspa qepanta rispanmi pachanpa patanta llapchaykuspallan sanoyarurqa flujo onqoyninmanta. 45Chaymi Jesus tapurqa: —¿Pitaq llapchaykaramuwan? —nispa. Llapallanku negakuptinñataqmi Pedro nirqa: —Señor, runakunam tanqanakuspan ñitimusuchkanki —nispa. 46Hinaptinmi Jesusñataq nirqa: —Huk kaqnin llapchaykamuwaspan atiyniywan sanoyarusqantam musyaruni —nispa. 47Warmiñataqmi musyarachikusqanta yacharuspan katkatatastin Jesuspa ñawpaqninpi qonqorakuykurqa, llapa runapa qayllanpim willakurqa imaynanpim llapchaykuspallan sanoyarusqanmanta. 48Chaymi Jesusñataq nirqa: —Mamáy, iñisqaykiraykum allinyarunki, hawkañayá pasakuy —nispa. 49Jesus rimachkaptinraqmi Jairopa wasinmanta huk kaqnin hamuruspan nirqa: —Churikiqa wañukunñam. Amañayá yachachikuqtaqa pusaychu —nispa. 50Chayta uyariruspanmi Jesusñataq nirqa: —Ama llakikuychu, ñoqapi confiakuptikiqa churikiqa sanoyanqam —nispa. 51Jairopa wasinman chayaruspanñataqmi mana munarqachu paywan kuska yaykunanta, yaykuspaqa yaykuchirqa Pedrotawan Juanllatam hinaspa Jacobotawan warmapa tayta-mamallantam. 52Wañukuqmanta llapallanku qapa-qaparispa waqaptinkuñataqmi Jesus nirqa: —Ama waqaychikchu. Warmaqa manam wañusqachu kachkan aswanqa puñuchkanmi —nispa. 53Ichaqa paykunam wañusqaña kasqanta yachaspanku Jesusta asipayarqaku. 54Chaymi Jesusñataq warmata makinmanta aysarispan nirqa: —Warma, hatariy —nispa. 55Wañuqpa espiritun kutiykuptinmi chaylla sayarirurqa. Hinaptinmi chaypi kaqkunata Jesus kamachirqa mikuyta qonankupaq. 56Tayta-maman admirasqallaña kaptinñataqmi paykunata Jesus kamachirqa chaytaqa pimanpas ama willakunankupaq.
Copyright
Learn More


text:
1Juc-punćhümi Jesus limala Dioswan. Chay limayta camacäluptinmi jucnin yaćhapacünin nila: “Taytay, Dioswan limayta yaćhachipämay Bawtisä Juan yaćhapacünincunacta yaćhachishannüpis” nil. 2Niptinmi Jesus nila: “Caynümi ninqui: ‘Janay pachäćhu cä Tayta Diosnillá, amllamá altuman juluśha canqui. Gubirnuyqui śhaycamuchun. Janay pachäćhu lulaśhayquinu, cay pachäćhüpis munayniqui lulaśha cachun. 3Canan muyunpä micuyta uycälillämay. Ama-ari pishiycachillämaychu. 4Mana allin lulamänïcunäta pampachäśhämannu juchäcunacta pampachaycälillämay. Mana allin lulaycunaman palpupäcunäpä ama-ari caćhaycälillämaychu. Aśhwanpa chaypi licaycälillämay’ nil.” 5Nilculmi: “Ñatac jicutayllawan-ari imaypis mañaculcay. Canan má, amcunapis jucniqui lipäcunquiman ćhawpi tuta cuyanacuśhayqui nunap wasinta. Ćhaycul nipäcunquiman: ‘Ama chaynüchu cay. Quimsa tantallayquita mañaycallämay. 6Calu lisinacuśhämi mana imayüta talilläman’ nil. 7Niptiqui: ‘Lluy siguraculcul cämäćhüñam cayalcá. Manam pipis quićhäśhunayquipä canchu’ nil nimuśhunquiman. 8Chaynu nishuptiquipis ‘uycamächun’ nïcänuy masta tücapäcuyanquiman. Chaynu jinacuyaptiqui ‘mayñaćh cacunpis’ nil śhalcalcamul uycuśhunquiman mañacuśhayquita. Chayta uycuśhunquiman manaćh apanacuśhayquipachu sinu'a manaña yalucälil tücapäcuyäśhayquipaćh. 9Chaymi ya'a nipäcuc: Diosta mañacuy; uśhunquim. Payta ashipäcuy; talinquim. Puirtacta tucaycuy; quićhaśhunquim. 10Pipis mañacücá ćhasquinmi; ashïcá talinmi; puirtanta tucaycücätá quićhanmi. 11“¿Mayanniquitan chuliquicuna tantacta mañacuśhuptiqui lumicta uycälälinquiman? ¿Challwacta mañacuśhuptiquipis, culibrayta uycälälinquiman? 12¿Ütac luntucta mañacuptin ćhupa apaläcucta? 13¡Maynu juyu cayalpis chuliquicunacta allincäta uyalcaptiquichun ampá janay pachaćhu cä Taytayqui, Chuya Ispirituntalä mana uycälishunquimanchu!” nila. 14Juc-punćhümi achatup maquinpïta juc upächisha nunacta Jesus caćhaycachila. Chayćhu shimin tuqui-tuqui paćhyäluptinmi llapanpis “¿Imactatan licayällá?” nil licapayllaman camälälila. 15Chayćhu waquinnincunañatacmi: “¡Caytá achatucunap quiquin puydï Beelzebüpa munayninwanmá aluyta jicutayan!” nipäcun. 16Waquinnincunañatacmi yaćhapänan-laycu: “Má, altu sïlupi ima siñalllactapis licaycälichipämay” nipäcula. 17Chaynu pinsaśhancunacta tantialmi Jesus nila: “¿Imanuypatá chaynu cälunman? Juc nasyunćhu quiquin-pula pilyapäcul'a lluyćha chincachinacunman. Chaynütacćha juc wasillaćhu pilyapäculpis pampaman muyuchinacunman. 18Chaynümi Satanaśhpis quiquin-pula cuntra cayal'a laquinacüśha cayan. Chaynu captin'a ¿imanuypatá mandacuynin tacyaycunman? ‘Beelzebüpa munayninwanmi cay'a aluyan’ nil pinsapäcuptiqui'a amcunap atïniquicuná ¿mayanpa munayninwantan-nila lulayalcan? Tapupäcuy-ari. Má, mayanpa munayninwan lulayá nilshi nipäcuśhunqui. 20Ya'a Diospa maquinwan achatucunacta caćhaycachiptïmi ichá, tantiapäcunayqui quiquin Diospa gubirnun ćhämuśhuśhayquita. 21“Má, juc nuna sumä armädu wasinta täpayaptin'a ¿mayantá ampá imantapis suwälunman? 22Paypïta mas allin armädu juclla licalilcamulćha ichá chalapacuśhan armantapis waycalcul apacunman lluy imallantapis. Jinalculmi lluy munaśhanta lulal pimanpis aypunman. 23“Chayurá ya'a partïpi mana cayäcá, ya'ap cunträmi licaliyan; juntuyta mana yanapämäcá chi'iyächinmi. 24“Má, chay achatümari juc nunacta caćhaycul pulimun chunyä lanla-lanla ulucunäćhu jamananpäpis ashishtin. Chaynu mana talilmi ‘Jamá, cutiycuśhä punta yaćhaśhäcäman’ nil caśhan cutimun. 25Jinalñatacmi chay nunäta talin tuqui allichäśha wasi-yupaytapis. 26Chayćhümi cutiycun pasaypi anćhish masannincunacta inquitacuycul. Chaynu cutiycul yaćhapäcuptinmi chay nunaca puntapïpis piyurlä cawsaynin” nil. 27Chaynüta niyaptinmi, chay achca nunacunap ćhawpinpïta ayaycaćhaypanuy limämula juc walmi: “¡Maynu cushishalä cayan waćhaśhüniqui, ñuñuśhüniqui walmica!” nil. 28Niptinmi Jesus: “Aśhwanpa Dios nishanta uyalil cäsucücunaca cushisha capäcuchun paypïpis mastá” nila. 29Niyaptinmi mas achca nunacuna juntunacämuptin willala: “Canan timpu pasaypi-cama nunacunaca siñalta licaycuylläpi wañupacuyalcan. Canan'a willacü Jonaspa siñal pasaśhallantam licaycälinqui. 30Paymi juc siñal cala chay timpu Ninive malca nunacunäpä. Chaynümi ya'a Rasun Nunap Chulinpis caśhä juc siñal cay timpu nunacunäpä. 31“Chaynütacmi unay Sheba malcanpa mandä walmipis ‘Puydï Salomonpa yaćhayninta maynümi uyaliycuyta muná’ nil calu-calupïlä śhamula. Chaymi canan amcunaćhu Salomonpïpis mas puydïcätalä mana uyaliculcäśhayquipi mućhuycachinan muyuncäćhu chay walmipis śhalcamun'a cäraycälishunayquipä. 32Chaynütac Ninive nunacunäta Jonas willaptinmi juchancunacta wanaculcul Diosman cutipämula. Chaymi canan amcunaćhu Jonaspïpis sumä munayniyücätalä ipanchapäcuśhayquipi mućhuycachinan muyuncäćhu Ninivecunaca śhalcatityamun'a cäraycälishunayquipä. 33Manamá juc michïructa latalcachil pacaycunchichu. Nïtac mancamanpis winälunchichu. Aśhwanpam ćhulanchic altuscanman lluyta acchiptin yaycamücunäca sumä ima caśhantapis licananpä. [Chaynümi ya'apis mana pacacüchu mayan caśhätapis.] 34“Má, canan sumäta pinsaycäliy. Juc acchi-yupaymi ñawinchic imactapis licachimanchic, tantiachimanchic. Ñawiyu cal'a, rasunpa tantiapäcunquimanmi mayan caśhätapis. Mana ñawiyu calćha ichá, nï tantiapäcunquimanchu juc yanawyayä tutapäćhu cayä-yupaypis. 35Yan'al-lätac ‘Allintam lisí’ nicuśhayquita mana lisinquimanchu. Rasunpa tuquicta lisimal'a, mana pantaycullalćha, lluyta tantialpunqui. Chayćhüćha fisyuyqui licalilpun'a acchiman-yupaypis” nila. 37Jesus chayćhu limayta camacalpuyaptinmi juc fariseo puśhala wasinman micapäcunanpä. Jinaptinmi wasinman yaycul maquinta mana pa'acul mïsanćhu täcuyäla. 38Chaymi chay puśhä fariseoca jamuyäcuyäla “¡¿Imaca nunatan cay mana lulayninwan Diosta piñachinanpä?!” nil. 39Niptinmi Jesus nila: “Am fariseocuna janällanta pa'aśha täsacunaca plätucunanümi cayalcanqui. Ñatac śhun'uyquiwan pinsayniqui'a imapis suwacuśhayquip waycacuśhayquip juntäśham cayan. 40¡Mana tantiayniyu nunacuna! Cay janäninchictawan lulïninchicta Dios lulamäśhallanchictapis ¿manachun tantiapäcunqui? 41Capuśhuśhayquipïta lluy buluntäniquiwan uycäliy-ari. Chayurá janäpis lulïpis tuqui allinćha caycun'a. 42“Ñatac canan ¡amcunap bïdayqui imanuylä can'a! Mastá wañupacuyalcanqui ‘Ima jaćhacunapïpis, rüdacunapïpis Diospä japächaśhun’ nishallanmanmi. Ñatac Diospa cuyacuyninpi tincüninman licaycuy nishuśhayquitam ichá ipanchayalcanqui. Chaymi chullanllanta lulaśhayquinu'a pulantapis lulaycunquiman cala. 43“Fariseocuna, ¡bïdayqui imanuylä can'a! Amcuna juntunaculcänan wasicunaćhüpis allinnincunap täcunanmanlämi wañupaculcanqui. Läsacunäćhüpis allinpa licapäcuśhunallayquipïmi wañupacuyalcanquitac. 44“Ishcay cära fariseocuna, ¡imanuylä bïdayqui can'a! Quićhäśha nïchu pacaläcänümi cayalcanqui. Chaymi pipis jalücunacá ima pasanantapis mana yaćhapäcunchu” nila. 45Chaynüta niptinmi camachicuyta jucnin yaćhachicü nila: “¡Cay nishayquiwan'a ya'acunactachućh jinam ruydupayalcämanqui!” nil. 46Niptinmi: “Am yaćhachicücäpa bïdayqui ¡imanuylä can'a! Amcuná nuna-masiquicunaman täwayalcanqui imaymana camachicuyta mana apay atipayaptinpis. Jinaman'a llasä ipinmannuy mastalä ćhulculcalpis amcunañatacmi ichá nï uchucllapis unculcälinquipischu. 47“¡Amcunap bïdayqui imanuylä can'a! Amcuna manam mayta chayta lipäcunquichu Diospi willacücunäta wañuchï unay awiluyquicunapi. Jucllapi luläcänümi paycuna wañüchiptin amcuná pampaläśhancäta impidrayalcanqui. 48Cay jinaśhayquiwanmi awquilluyquicuna lulaśhancunaman śhalcuyalcanqui. 49“Lluy caycunacta Dios yaćhalañam. Chaymi nila ‘Puydï caćhäcunactapis willacünïcunactapis caćhamuśhämi. Waquinnincunactá wañuchipäcun'am. Waquinnincunactañatacmi ñacachipäcun'a’ nil. 50Chaynu lulapäcuśhayquipïmi cay pacha allaycuyninpi Diospa willacünincunacta lluy wañuchipäcuśhancunapïtapis juchachaycälishunqui. 51Caynu juchachapäcuśhunqui Abelpïta aśhta Diospa chuya wasinćhu wañuchisha Zacariascamam. Chayćhu yawarninta jićhaśhanpam amcuna juchachäśha capäcunqui. 52“Camachicuyta yaćhachicücuna, ¡imanuylä bïdayqui can'a! Diospa yaćhachicuyninta iridacaycälinquimá. Jinalcul'a manatac juccunactá cunsintipäcunquichu Diospi yaćhanallantapis” nila. 53Niptinmi camachicuyta yaćhachicücunäwan fariseocuna sumä-sumäta rabyälälila. Jinalculmi Jesusta imaymanacta tapućhaculcäla quiquinpa limayllanwan palpachipäcunanpä.
Copyright
Learn More


text:
1Yapay imawanpis tincuchiyllapa willapäcur, Jesús niran: 2‹‹¿Imanuytaj maquinçhu Tayta Diosninchi cawachimäshun? Mä, tantiyacushun. Juc mandaj runapa ullgu wamran majachacaptinshi, sumaj camaricuran. 3Jinarcurshi sirbintincunata caçhacuran: ‹Jayachishä runacuna micuj shamuchunna› nirshi. Tünaman jayaycächiptinsi, manash aywaranchu. 4‹‹Mana aywaptinshi, yapay waquin sirbintincunata caçhacur niran: ‹Jayachishä runacunata shamunanpaj willanqui: ‹‹Micupacärinayquipäshi aywanqui. Camaricushallanash caycan. Allinnin türucunatapis, wanllannin wäcacunatapis pishtashana. Jucllash majachacay tünaman aywanqui›› nir.› 5Jayachishan runacunash ichanga upa-tucäriran. Waquinnash çhacraman aruj aywacuran. Waquinnash rantipacuj aywacuran. 6Waquinnash mandaj runapa sirbintincunata ashllir ushyaran. Wañuycachiran. 7‹‹Chayshi mandaj runa juyupa ullgucäcuran. Murucuncunatanash caçharan: ‹Wañuchicujcunata wañurachimuy. Marcantapis rupachiypa ushyariy› nirshi. 8Jinarcurnash, juc sirbintincunata niran: ‹Wamrä majachacänanpaj micuy mayna çhayash caycan. Jayachimushäcunatam ichanga upa-tucushanpita mana jayachimümanchu caran. 9Cananga lluta runacuna cashan-cajman ayway. Tincushayqui runata jayachimuy majachacay tünaman shamunanpaj.› 10Chayshi sirbintincuna çhaquin çhayashanpa aywacäriran. Tincushan runatash allicunatapis, juyucunatapis micupacuj pusharan. Wasi juntash runacunana jutucaran. 11‹‹Tünaman çhayajcunata ricananpäshi quiquin mandaj runa yaycuriran. Yaycuriptin, juc runash mana rucacullar jamaraycaran. 12Chayshi tapuriran: ‹Tayta mishti, ¿imanaypataj majachacay tünaman rucacünilla yaycamushcanqui?› nirshi. Tapuptin, imata niytapis manash camäpacuranchu. Upällash cacuran. 13Chayshi sirbintincunata niran: ‹Maquin-çhaquinta mancurnarcur wajtaman wicapay. Chacajman jaycuriy. Chayçhu atayparaj waganga. Juyupa ñacar, quiruntapis uçhunga.› 14‹‹Canan tantiyachishayqui. Tayta Diosninchi llapan runata jayachin. Chaypis acracushancunallatam maquinçhu purichinga.›› 15Chaypita fariseucuna parlanacuran Jesústa achäquita ashipänanpaj. 16Chaymi fariseu-masincunatawan, mandaj Herodespa purïshijnincunata Jesúsman caçharan. Paycuna Jesústa tapuran: ‹‹Tayta, alli shungu cashayquita musyä. Pitapis Tayta Diosninchipa shimillanta willapanqui. Llapan runata alli ricanqui. 17Chaymi tapucushayqui. ¿Mandaj Césarpaj jillayta çhurashuwanchuraj, manachuraj?›› nir. 18Jesúsmi ichanga achäquita ashipaycashanta musyar niran: ‹‹Janan shungulla runacuna, ¿imanirtaj maquichacamayta munanqui? 19Mandajta pägashayqui jillayta mä, ricachimay.›› Chaura jillayta apapuran. 20Jesúsna tapuran: ‹‹¿Pipa liträtunta jillayçhu caycan? ¿Pipa jutinta isquirbiraycan?›› nir. 21Paycunana niran: ‹‹Mandaj Césarpa.›› Jesúsna niran: ‹‹Mandaj Césarpata Césarpaj çhuray. Tayta Diosninchipata Tayta Diosninchipaj çhuray.›› 22Niptin, ima rimapacuytapis mana camäpacuranchu. Upällallana aywacäriran. 23Chay junajlla saduceu runacunapis Jesúsman çhayaran. Paycuna yarpaj: ‹‹Wañushcuna mana cawaringapächu›› nir. Chaymi niran: 24‹‹Tayta Jesús, isquirbishançhu Moisés niran: ‹Runa wañucur warminta wawaynajllata jaguiptin, wañucuj runapa wauguillan biyüdawan majachacanman. Mushuj majanwan tarishan wamrata wañucuj runanpa jutinta apanga.› 25Canan mä, tapucushayqui. Jançhis wauguish caran. Juc wauguish warmiwan majachacaran. Ichanga warminta mana mirachillarshi wañucuran. Wañuptin, juc-caj wauguinnash biyüdawan majachacaran. 26Juc warmillawan majachacarcur-majachacarcur, chay jançhis waugui wañucuran. 27Llapan wañushanpa jipantaräshi warmipis wañucuran. 28‹‹Tayta, mä, willamay. Wañushanpita cawarcamur, chay warmi, ¿maygan wauguipa warmintaj canga jançhiswan majachacash caycar? ¿Llapanpachuraj warmin canga?›› 29Jesúsna niran: ‹‹Jamcuna llutanta yarparcaycanqui. Tayta Diosninchipa shimintapis, munayniyuj cashantapis mana tantiyanquichu. 30Cawarimuj runacuna warmi ullgupis mana majachacanganachu. Manchäga janaj pachaçhu anjilcuna-jina cawangapaj. 31Wañushcuna cawarimunanta mayna Tayta Diosninchi musyachicuran. ¿Manachu shiminta liguishcanqui? Shiminçhu nin: 32‹Unay auquilluyqui Abraham, Isaac, Jacob wañush carsi, cawaycan. Tayta Diosnin caycaptï, manchapacaycäman.› Cawaycajcunalla Tayta Diosninchita manchapacun; wañushcuna mana.›› 33Chaura Jesúspa shiminta wiyar, runacuna jatunpa cushicuran. 34Saduceucunata upällachishanta mayaycur, fariseu runacuna jutucaran. 35Moiséspa shiminta yaçhajnin fariseucunana achäquita ashipashpan Jesústa tapuran: 36‹‹Tayta, Moisés isquirbishan llapan yaçhachicuycunapita, ¿maygantaj allicaj yaçhachicuy?›› nir. 37Jesúsna niran: ‹‹ ‹Llapan shunguyquiwan Tayta Diosninchita manchapacäriy.› 38Caymi llapan yaçhachicuycunapita mas allicaj. 39Juc-cajpis chay-nirajlla. ‹Quiquiqui alli ricacushayqui-jina runa-masiquitapis alli ricanquiman.› 40Ishcan yaçhachicuycunata çharcurga, Tayta Diosninchipa shimintapis, willacujcunapa shimintapis llapantana çharcuycanqui.›› 41Fariseucuna juturaycaptin, Jesús tapuran: 42‹‹¿Pipa willcanraj Washäcuj canga?›› nir. Paycunana niran: ‹‹Unay mandajninchi Davidpa willcallanmi.›› 43- 44Jesúsna niran: ‹‹Salmos libruçhu nin: ‹Espíritu Santu rimachiptin, quiquin mandaj David niran: ‹‹Tayta Diosninchi Washäcujnïta nisha: ‹Mandäshimänayquipaj dirïcha-caj lädüman jamacuy cunçharyuyquicunata pampaman çhuranäcaman. Nishayqui-nishayqui munashayquita rurachinquipaj.› ›› › 45‹‹Chaynuy niycaptin, ¿Washäcujga rasunpachuraj Davidpa willcallan canga? ¿Runapa wamranchuraj canga? Au, paypitam. Chaypis quiquin mandaj David manchapacur, Taytachacuycan.›› 46Jesús tapuptin, pipis mana rimacuranchu. Chay junajpita-pacha pipis mana tapuparannachu.
Copyright
Learn More


text:
1Pedruwan Juanqa runakunata yach'achiyatinllaraq, kurakuna ch'aran, Dyusta adurananllapa wasipa kuytakuqninkunawan, saduceo runakunawan ima. 2Paykunami piñakusha karanllapa, Pedruwan Juan, kaynu runakunata yach'achishanpaq: "Tayta Dyus, Jesusta wanushanmanta kawsachimushanraykumi runakunapis wanurqa qashan kawsamuyanqa" nir. 3Chaypaqmi aypar, apar karsilaranllapa allaqninkaman, chay diyaqa tardina katin. 4Chaynumapis, Pedruwan Juan yach'achikushanpiqa achka runakuna uyakurqa kriyishallapana karan. Chaymi chay kriyiqkunaqa ullqukunala yaqqa sinku milna (5,000) kasha kanqa. 5Allaqnin diyaqa Jerusalenpi tantakaranllapa, Israel runakunapa mantaqninkuna, Moise's mantakushanta yach'ar yach'achikuqkuna ima. 6Chaypiqami karanpis, kurakunapa mantaqnin Anas shutiq runa. Chaynulla pullanqa karanpis Caifa's, Juan, Alejandro ima. Tukuylla chay kurakunapa ayllun kaqkunapismi, chaypi karanllapa. 7Paykunami kach'akuranllapa, Pedruwan Juantaqa paykunaman apananllapapaq. Chaymi ch'aypinllapapi shachir tapuranllapa, kaynu nir: --¿Mayqan mantashutinllapataq, pipa shutinwantaq, kaykunata rurayankillapa qamkunaqa? nir. 8Pedruqa Santu Ispirituwan karmi, niran: --Pwiblukunapa rukunkuna, mantaqninkuna ima. 9Qamkuna tapumankillapa uk qishaq runata allichashayllapalapaq, yach'anaykillapapaq imanumi rurasha kanillapa, nir. 10Chaynu katinqa, qamkunata willashaykillapa, tukuy Israel pwiblupi yach'ananllapapaq. Kay runa alliyasha naypaykillapapi shaqqami, alliyasha Nazaretmanta Jesucristupi kriyishanrayku, chay mayqantach'i qamkuna kruspi klabaraykillapa, payrayku. Chaynu klabatkillapamapis Dyusmi paytaqa kawsachimuran. 11Jesucristutami qam llutakuqkuna, kay rumiqami mana sirbinchu nir itakutkillapamapis, ashwan kusa shumaq rumipaqna tikrakasha. 12Manami ukkunapiqa washakayta puytinchikchu. Chaqa Tayta Dyusqa kay pachapi, maypipis mana qumashanchikchu uk runata payrayku washakanallapapaqqa nir. 13Chaynu nir, Pedruwan Juan mana istudyasha karmapis, mana manchakur imachu kusata rimaqta uyaparllapami karguyjunkunaqa kusata dispantakaranllapa. Chaynullami kwintata qukaranllapa, kay runakunaqami Jesuspa yach'akuqninkuna kasha nir. 14Chay alliyasha runapis chaypi paykunawan katin, mana mayqanpis imatapis willayta puytiranllapachu. 15Chaymi paykunaqa, Pedruwan Juanta waqtaman lluqshichir, ukninllapa ukninllapa tapunakur parlaqllapa. 16Chaymi kaynu ninakuqllapa: "¿Imatataq rurashunllapa kay runakunawanqa? Tukuy kay Jerusale'n pwiblupi taqkunami yach'ayanllapa kay shumaq milagruta rurashanllapapaqqa, manami mana niytaqa puytinchikllapachu. 17Chayraykumi, Jesuspaq rimar yach'achikutinllapa kriyir, ama achkayananllapapaqqa, alli abisar kach'ashunllapa amana mayqantapis Jesuspaqqa parlar purinanllapapaqnachu". 18Chaymi Pedruwan Juantaqa, qayamur willaranllapa, ama mayqantapis Jesuspa shutinpi rimarqa yach'achinanllapapaqnachu. 19Chaynu nitinllapamapis, Pedruwan Juanqa niranllapa: --Qamkunalla yarpuyllapa. ¿Allinchu kanqa Dyusta manana kasur qamkunatana kasushunayllapapaq? ¿Manaqachu Tayta Dyustaraq naypaqtaqa kasunayllapapaq allin kanqa? 20Manami nuqakunaqa uyarayta puytinillapachu rikashayllapamanta, uyapashayllapamantaqa. 21Piru chay karguyjunkunaqami amana chayta rurananllapapaq alli abisar, dijatinllapana riran. Manami imanupis kastigayta puytiranllapachu. Chaqa tukuy runakuna alabaranllapa Dyusta, 22chay kuju runa kwarinta añuyjun karmapis alliyashanrayku. 23Pedruwan Juanqa, prisu kashanmanta lluqshishana karllapaqa, rir tantanakuranllapana tukuy kriyiq masinkunawan. Chaymi chay kurapa mantaqninkuna, tukuy ruku mantakuqkuna, imanu willashanllapatapis, parlaranllapa wakinninkunataqa. 24Chaymanta uyakurllapaqa, tukuyninllapa tantala mañakuranllapa Dyusman, kaynu nir: "Taytayllapa qammi rurarayki syiluta, pachata, mar yakuta, tukuy chaykunapi kaqkunata ima. 25- 26Chaynu karmi Santu Ispirituykiwan rimachirayki unay rimaqniki Davidta, kaynu ninanpaq: '¿Imapaqtaq rimapakunllapa pwiblukuna? ¿Imapaqtaq parlanllapa mana imata yach'ar, mana allin ruraykunapaqqa? Kay pachapiqa mantakuqkuna piñakunllapa, chaymanta-shuypaqa pulla ch'iqninllapa Tayta Dyusta. Chaynulla Dyus Akrashan Cristuntapis ch'iqninllapa'. 27"Tayta Dyus, chiqaptami David nishannulla kasha. Gubyirnu Herodes, mantakuq Poncio Pilato kay pwiblupi tantakaranllapa, uklawmanta runakunawan, chaynulla kay Israel pwiblumanta runakunawan ima, chay akrashayki kusa allinla Wamrayki Jesusta ch'iqnir. 28Chaynu katinmi, ruraranllapa qam imanuch'i yach'aynikiwan pasananpaq nisha karayki chaynulla. 29Kananqa Taytituy rikay-ari imanu abisar dijashallapa nirmapis. Chaynu katinmapis kay sirbishuqnikikunata yanapamayllapa shachinakur qampa rimanaykita yach'achikunayllapapaq. 30Qampa pudirnikiwan yanapamatkillapa, mana ruraypaqkunata, kusa shumaq milagruta ruranayllapapaq. Chaynulla qishaqkunata allichanayllapapaq ima, kusa allinla Wamrayki Jesuspa shutinwan" nir. 31Chaynu nir mañakur tukchitinllapaqa, chay tantakashanllapa wasiqa kuyuq qallariran. Chaymi chay kutilla, tukuyninta Santu Ispiritu balurta qur yanaparan. Chaymi chaymanta-pacha ashwan mana manchakur imanachu mas animakur ima rimaq qallariranllapa Dyus nishanlatana. 32Tukuy kriyiqkunami achka karllapamapis, chayllata yarpuqllapa. Manami mayqanpis niqchu, chay imankunaqa paylapaqna kanqa nirqa. Tukuyninllapami niq tukuy imanllapaqashi tukuypaq kanqa nir. 33Chaynu katinmapis, Dyus pudirninwan yanapatin apustulkunaqa rimayaranllaparaq, Amitunchik Jesucristo imanumi wanushanmanta kawsamuran nir. Chaymi Tayta Dyusqa tukuyninta yanapatin shumaqta kawsaranllapa. 34Manami paykunamantaqa, mayqanlapis imakunata ministiqkunaqa karanllapachu. Chaqa achka pachayjun, mas wasiyjun ima kaqkunaqa, chay imankunata rantikur, qillayninllapataqa, 35apustulkunata quqllapa, paykunana ministiqkunataqa qutinllapa ima ministishanllapamatapis rantinanllapapaq. 36Karanmi Chipre shutiq pwiblumanta uk Levita, Jose' shutiq runa. Paytami apustulkunaqa niqllapapis Bernabe' (rimayninchikpi munan niyta "Kunsulakuq") nir. 37Paymi pachayjun kar, chay pachanta rantikur apustulkunata quran qillaytaqa.
Copyright
Learn More


text:
The Tower of Babel (Genesis 11: 1-9)
Qusqu runasimi (Cusco Quechua)
- Kay pachapiqa ch'ulla rimayllan karqan, kaq simikunallataq.
- Inti lloqsimuy ladomanta runakuna puririspataq, Sinar hallp'api pampata tarirqanku, chaypin tiyarqanku.
- Hinaspan ninakurqanku: –Hamuychis, ladrillota ruwasunchis, hinaspa ninapi kanasunchis, nispa. Ladrillon ruminku karqan, breataq t'urunku karqan.
- Ninakullarqankutaq: –Kunanqa, huk llaqtata perqasunchis, hanaq pachakama aypaq torretawan. Allin mentasqa runataq kasunchis, amataq kay pachantinmanpas ch'eqesunchu, nispanku.
- Chaymi Señor Diosqa uraykamurqan runakunaq perqasqan llaqtata torretawan rikunanpaq.
- Hinaspan Señor Diosqa nirqan: –Kay runakunaqa ch'ullallan, llapankutaq huk rimaynillayoq kanku. Ruwaytan qallarinkuña, paykunataqa manan imapas hark'ayta atinqachu ruway yuyaykusqankuta.
- Kunanqa uraykusunchis, hinaspa paykunaq rimayninkuta t'ikrarqarisunchis, ama rimasqankuta entiendenakunankupaq, nispa.
- Ahinatan Señor Diosqa chaymantapacha kay pachantinman paykunata ch'eqechirqan, chay hinapitaq llaqta perqayta qollupurqanku.
- Chayraykun chaypa sutinqa “Babel” nisqa kapurqan, Señor Diospa chaypi kay pachantin rimayta t'ikrarqarisqanrayku. Chaymantapachan Señor Diosqa runakunata kay pachantinman ch'eqeykachirqan.
Source: El Antiguo Testamento en lengua Quechua de Cuzco. Sociedad Biblica Peruana, 2004.
Contributed by Wolfgang Kuhl
Information about Quechua |
Phrases |
Numbers
Tower of Babel in Quechuan Languages
Ayacucho Quechua,
Cañar Highland Quechua,
Cusco Quechua,
Kichwa,
Quechua del Huallaga,
Quichua del Chimborazo,
South Bolivian Quechua
Other Tower of Babel translations
By language |
By language family


text:
1—Diospa munaychakusqanqa rikchakun chunka doncellakunamanmi. Paykunam mecheronkuta aparikuspa novio taripaq lloqsirqaku. 2Pichqa doncellakunam karqa mana umayoqkuna, wakin pichqañataqmi karqa allin yuyayniyoq warmikuna. 3Mana umayoq kaqkunam mecheronkuta apaspanku mana aparqakuchu achkikuna aceiteta. 4Allin yuyayniyoq warmikunañataqmi aysakuchankupi aparqaku aceiteta mecherotawan. 5Novio manaña chayamuptinmi llapallanta puñuy aysaykuptin puñururqaku. 6Hinaptinmi chawpi tutata huk kaqnin qayarikurqa: “Novioqa hamuchkanñam, lloqsiychik taripaq” nispa. 7Chaymi llapallan doncellakuna hatariruspanku mecheronkuta alistarqaku. 8Hinaptinmi mana umayoq sipaskuna allin yuyayniyoq sipaskunata nirqaku: “Qoykuwayku aceiteta, mecheroykum wañuruchkanña” nispa. 9Chaymi allin yuyayniyoqkuna nirqaku: “Qamkunaman qoykuptiykuqqa yanqam llapanchikpaq pisirunman, chaynaqa rantikuqkunamantayá rantiramuychik” nispa. 10Rantimunankukamam novio chayaramurqa chaymi listo kaq doncellakuna paywan yaykururqaku casamientoman hinaptinmi punku wichqakururqa. 11Wakin doncellakunapas chayaramuspanmi nirqaku: “¡Señor, señor, kichaykamuwayku!” nispa. 12Payñataqmi nirqa: “Qamkunataqa manapunim reqsikichikchu” nispa. 13Chay rikchanachiyta tukuruspam uyariqninkunata Jesus nirqa: —Rikchan-rikchanllayá kaychik, manam yachankichikchu ima punchawmi otaq imay horam kutimunaytapas —nispa. 14—Diospa munaychakusqanqa rikchakun illananpaq sirvientenkunaman qollqen saqeykuq apumanmi. 15Punta kaqmanmi qorqa pichqa wayqa qollqeta, hukninmanñataq iskay wayqa qollqeta, hukninmanñataq huk wayqallata. Sapakamaman atisqanman hina qoykuspanmi illarurqa. 16Pichqa wayqa chaskiq sirvientem chay qollqewan negociaspan ganarurqa pichqa wayqatawan. 17Chaynataqmi iskay wayqa chaskiqpas ganarurqa iskay wayqatawan. 18Huk wayqa chaskiqñataqmi allpata toqoruspan chaypi pakarurqa patronninpa qollqenta. 19—Chay sirvientekunapa patronnin kutiramuspanñataqmi paykunamanta cuentata mañarqa. 20Pichqa wayqa qollqe chaskiqmi pichqa wayqatawan apamuspa nirqa: “Señor, pichqa wayqa qollqetam qowarqanki, kay pichqa wayqatawanmi ganaramuni” nispa. 21Patronninmi nirqa: “Qamqa confianza allin sirvientem kasqanki, kay asllawanpas confianza kasqaykimantam achkataraq confiasqayki, chaynaqa ñoqawanyá kusikuy” nispa. 22Iskay wayqa qollqe chaskiqpas chayamuspanmi nirqa: “Señor, iskay wayqatam qowarqanki, kay iskay wayqatawanmi ganaramuni” nispa. 23Patronninmi nirqa: “Qamqa confianza allin sirvientem kasqanki, kay asllawanpas confianza kasqaykimantam achkataraq confiasqayki, chaynaqa ñoqawanyá kusikuy” nispa. 24Ichaqa huk wayqa qollqe chaskiqñataqmi chayamuspan nirqa: “Señor, piña runa kaspayki mana tarpusqaykita cosechakuruq chaynataq mana wayrachisqaykita huñukuruq kasqaykita yachaspaymi 25manchakuspay qollqekitaqa pakarurqani allpa ukupi, kayqayá qollqekiqa hina kaqlla” nispa. 26Chaymi patronninñataq nirqa: “Qella, mana allin sirviente, mana tarpusqay cosechaq hinaspa mana wayrachisqay huñukuq kasqayta yachachkaspaykiqa 27qollqeytam churawaq karqa bancoman hinaptinmi kutimuspay mirayniyoqta chaskikuyman karqa” nispan. 28Paymi runankunata kamachirqa: “Qechuychik chay qollqeta hinaspa qoychik chunka wayqa qollqeyoqman. 29Kapuqniyoqkunaqa achkataraqmi chaskinqa, mana kapuqniyoqkunamantam ichaqa aslla kapuqninpas qechusqa kanqa. 30Chay mana valeq sirvientetaqa wischuramuychik tutayaypa kasqanmanyá, chaypi waqaspanmi kirunta kirichichichinqa.” 31—Diosmanta Hamuq Runa angelniykunawan hamuspay suma-sumaq tiyanaypi tiyaykuptiymi, 32llapallan nacionkunamanta runakuna huñunakamunqa ñawpaqniyman hinaptinmi michiq rakichkaq hina rakisaq cabrakunamanta ovejakunata. 33Ovejakunatam rakisaq alleqniy lawman, cabrakunatañataq ichoqniy lawman. 34Ñoqa Reymi alleqniypi kaqkunata nisaq: “Hamuychik Taytaypa favorecesqankuna, hinaspayá kay pacha unanchasqa kasqanmantapuni qamkunapaq alistasqa munaychakunaykichikta chaskiychik. 35Yarqaymanta kaptiymi mikuykachiwarqankichik, yakumanta kaptiymi yakuta qoykuwarqankichik, forastero kaptiymi samaykachiwarqankichik. 36Pachay mana kaptinmi pachaykachiwarqankichik, onqoruptiymi yanapaykuwarqankichik, preso kaptiytaqmi watukuykuwarqankichik.” 37Hinaptinmi allin ruraqkuna niwanqaku: “Señorlláy ¿haykapitaq yarqaymanta qawarqaykiku hinaspa mikuykachirqaykiku? ¿Haykapitaq yakunayasqata rikuspayku yakuta qoykurqaykiku? 38¿Haykapitaq puriqta rikuspayku samaykachirqaykiku? ¿Haykapitaq mana pachayoqta rikuspayku pachaykachirqaykiku? 39¿Haykapitaq onqoqta otaq carcelpi rikuspayku watukaykamurqaykiku?” 40Hinaptinmi ñoqa Reyñataq nisaq: “Cheqaptapunipas huk kaqnin humilde wawqeykunapaq ruraspaykichikqa ñoqapaqmi rurarqankichik” nispay. 41—Ichoqniypi kaqkunatañataqmi nisaq: “Yaw Diospa ñakasqankuna, qamkunaqa pasawaychik diablopaqwan angelninkunapaq alistasqa wiña-wiñaypaq rupaymanyá. 42Yarqaymanta kaptiymi mana mikuykachiwarqankichikchu, yakumanta kaptiypas manam qoykuwarqankichikchu. 43Forastero kaptiypas manam samaykachiwarqankichikchu, pachay mana kaptinpas manam pachaykachiwarqankichikchu, onqoptiypas hinaspa carcelpi kaptiypas manam watukuykuwarqankichikchu” nispay. 44Hinaptinmi paykunañataq niwanqaku: “Señor ¿haykapitaq rikurqaykiku yarqaymanta, yakunayasqata, forasterota, mana pachayoqta, onqosqata otaq carcelpi kaqta hinaspa mana yanaparqaykikuchu?” 45Chaymi ñoqañataq nisaq: “Cheqaptapunipas kay humilde runakunata mana yanapaykuspaykichikqa ñoqapaqpas manam rurarqankichikchu” nispa. 46Paykunaqa wiña-wiñaypaq castigomanmi rinqaku, allin ruraqkunañataqmi rinqa wiña-wiñaypaq kawsakuq.
Copyright
Learn More


text:
1Tincuchiypa willapar, purïshijnincunata Jesús niran: ‹‹Puchuy-puchuy janançhu cawaj runash llapan imancunatapis capuralpa maquinman çhuraran. Chaypitaräshi capuralnin suwapashanta mayaran. 2Chaura capuralninta jayarcurshi tapuran: ‹Suwapaycämashayquita runacuna willamasha. Mä, ima-imata charashallätapis willamay. Canancamalla arushcanqui› nir. 3‹‹Chaynuy niptinshi, shungullançhu capuralnin yarpaçhacuran: ‹Jargumaptin, ¿imawanraj cawashaj? Çhacra aruyta mana jüchu. Mañapacuytapis pingacü. 4Cananga ima ruraytapis musyäna. Yarpashäta ruraptï aruy mana captinsi, marca-masïcuna alli ricamanga› nir.›› 5‹‹Yarpaçhacuriycurshi, patrunninpa jaga-tucuj runacunata jayachiran. Juc çhayaptin, tapuran: ‹¿Aycataj patrunnïpa jagan caycanqui?› nir. 6Jaga runanash niran: ‹Ishcay paçhac (200) läta wiram jagan caycä.› Capuralnash niran: ‹Cananga papilta rurashun pullallanta patrunnïta cutichinayquipaj. Paçhac (100) läta wirallatana cutichinqui.› 7Chaypita juc jagatash tapuran: ‹¿Aycataj patrunnïpa jagan caycanqui?› nir. Jucninnash niran: ‹Ishcay waranga (2,000) arüba rïgum jagan caycä.› Capuralnash niran: ‹Cananga papilta rurashun waquillanta patrunnïta cutichinayquipaj. Waranga pichga paçhac (1,500) arüba rïgullatana cutichinqui.› ›› 8‹‹Chaura capuralnin ima-imata rurashantapis mayar, patrunninshi niran: ‹Capuralnïga llutanta ruraycarsi, yarpay-sapa. Sumaj cuyachicusha marca-masin alli ricananpaj.› ›› Tincuchiypa willapariycur, purïshijnincunata Jesús niran: ‹‹Juchaçhu arujcuna Tayta Diosninchita mana manchapacursi, quiquin-pura alli ricanacuyta yaçhan. Jamcunam ichanga alli ricanacuyta mana yaçhanquirächu: ‹Tayta Diosninchipa wawan caycanchi› nirsi. 9Sumaj tantiyacunquiman. Cay pachaçhu llapanwan alli ricanacunquiman. Jillayniqui captin, runa-masiquita yanapanquiman. Ushyapacaptiquisi, janaj pachaçhu imaycamanpis Tayta Diosninchipa ñaupançhu cawanayquipaj.›› 10‹‹Sumaj wiyacunquiman. Ichicllata suwacur, achcatapis runa suwacun. Ichicllatapis mana yatapacur, achcatapis mana yatapacunchu. 11Sumaj tantiyacunquiman. Runa-masiquipa jillayninta yatapacuptiqui, imancunata pampata ruraptiqui, Tayta Diosninchipis mana yupachicushunquipächu. 12Jucpa imancunata yatapacuptiqui, pampata ruraptiqui, Tayta Diosninchipis irinsayquita mana jushunquipächu.›› 13‹‹Juc mincaylla ishcaj patrunpa maquinçhu mana cawanmanchu. Ishcanwan shungun mana tincunmanchu. Ishcajpa maquinçhu cawar, juc-cajpita carupayllapa purir, juc-cajllaman jillicunga. Juc-cajta pampaman çhurar, juc-cajta alli ñawinwan ricanga. Jamcunapis jillayllaman yarparar, Tayta Diosninchita jungaycärinquipaj.›› 14Fariseucuna jillay-raycullar imatapis ruran. Chaymi Jesúspa shiminta wiyar, ashllir ushyaran: ‹‹Yangalla rimacun›› nir. 15Jesúsna niran: ‹‹Runacunapa ricay ñawillançhu jamcuna juchaynaj-tucunqui. ‹Alli runa› nishuptiquisi, Tayta Diosninchi musyapäshunqui. Yarpashayquita millanäcun. 16‹‹Ushyachicuj Juan willapäcushan wichancaman runacuna Moiséspa shimintapis, unay willacujcunapa shimintapis wiyacuran. Cananmi ichanga Tayta Diosninchipa shiminta willacuycä. Maquinçhu cawachinäpaj caçhamasha. Waquin runa imanuypapis llapan shungunwan shimïta wiyacurcaycan. 17‹‹Cay pachawan janaj pacha ushyacaptinsi, Moiséspa shimin mana ichicllapis jungacangapächu. Llapanta çharcucänan. 18‹‹Juc runa majanta jaguiriycur juc warmiwan majachacar, juchata aparicun. Raquicash warmiwan majachacarpis, jucpa warminta llallipaycan.›› 19Juc willapata willapar, Jesús niran: ‹‹Juc puchuy-puchuy janançhu cawaj runash achic-achicyaj müdanallata ushtucuj. Waran-waranshi tünaj. Sillullatash micuj. 20Puchuy-puchuy janançhu cawaj runapa wasin puncunçhünash pishipacuyçhu cawaj jiri ushyash Lázaro jitaraycaran. 21Jirintasi allgucunash llajwar ushyaran. Yargaypita wañurshi, Lázaro yarpaçhacuran: ‹Puchuy-puchuy janançhu cawaj runapa usupallantasi micurcüman› nir. 22Unayllata Lázaro wañucuranshi. Wañucuptin, anjilcunash janaj pachaman Abrahampa ñaupanman shuntacuran. Manasi aycällatash puchuy-puchuy janançhu cawaj runapis wañucuran. Wañucuptin, pampaycuranshi. 23‹‹Puchuy-puchuy janançhu cawash runa chacaj pachaçhu ñacaycashançhüshi Lázaruta ricaran Abrahamwan-ima janaj pachaçhu jamaraycämujta. 24Ricarshi, Abrahamta jayacuran: ‹Tayta Abraham, llaquipaycallämay. Lázaruta caçhamuy. Maquinta ushmarcachir, shamuchun jallüta ushmarcachinanpaj. Cay ninaçhu juyupa ñacaycä› nir. 25‹‹Abrahamnash niran: ‹Wawallau wawa, ¿pachaçhu cawashayquita yarpanquirächu? Pachaçhu puchuy-puchuy janançhu cawashcanqui. Cananmi ichanga ñacaycanqui. Lázaruna pachaçhu ñacash carsi, canan alliçhu caycan. 26Jananmanpis chimpayta mana camäpacüchu. Jatun rajra raquiraycämanchi. Chaymi wacman-cayman pipis mana chimpanmanchu.› 27‹‹Chaura puchuy-puchuy janançhu cawaj runash niran: ‹Tayta Abraham, jatunpa mañacuycushayqui. Papänïpa wasinman Lázaruta caçhaycullay. 28Wauguïcuna pichgajraj cawaycan. Wauguïcuna juchata ama aparicuchunnachu. Mana piñacamuptin, ñacayman paycunapis çhayamunga.› 29Abrahamnash niran: ‹Wauguiquicuna Moiséspa shimintapis, Tayta Diosninchipa willacujnincunapa shimintapis musyan. ¿Imanirtaj mana wiyacunchu?› 30Puchuy-puchuy janançhu cawaj runanash niran: ‹Tayta Abraham, paycunapa shimillanta mana wiyacunmanchu. Wañushanpita cawarircamur piñapaptinmi ichanga, rasunpa wanacäringa.› 31‹‹Abrahamnash niran: ‹Moiséspa shiminta, willacujcunapa shiminta mana wiyacur, wañushanpita cawarircamur piñapaptinsi, manam wiyacungapishchu.› ››
Copyright
Learn More


text:
1Wawqe-panallaykuna, musphana atiyniyoq Señorninchis Jesucristopi iñiyniyoq kaspaykichisqa, ama rikch'ayninta qhawaspachu runakunata allinpaq hap'iychis. 2Qankunaq huñukuyniykichisman huk runa qori sortijayoq, sumaq p'achayoq haykumunman, huk wakcha runapas haykumullanmantaq thanta p'achayoq chayqa, 3sumaq p'achayoqkaq runata allinpaq qhawarispaykichistaq niwaqchis: Qanqa kay allinkaq tiyanapi tiyaykuy, nispa, wakcha runatataq ichaqa niwaqchis: Qanqa chayllapi sayaykuy, nispa, otaq: Kay pampapi chakiy qayllapi tiyaykuy, nispa. 4Chayta ruwaspaykichisqa, ¿manachu qankuna kikiykichis runakunata akllashankichis? ¿Manachu millay yuyayniyoq juezkunaña kankichis? 5Munakusqay wawqe-panaykuna, kayta uyariychis: Diosqa kay pachapi wakchakunatan akllakurqan iñiypi qhapaq kanankupaq, munakuqninkunaman prometesqanman hina qhapaqsuyunpi kanankupaqwan. 6Qankunan ichaqa wakchakunata p'enqachirqankichis. ¿Manachu qhapaqkunaqa muchuchisunkichis? ¿Manachu paykuna kikinku juezkunamanpas aysasunkichis? 7¿Manachu paykunaqa Jesucristoq ancha chaniyoq sutinta ñakanku? Chay sutitan qankunaqa sut'ita rimarirqankichis. 8Diospa Simin Qelqan nin: “Runamasiykita munakunki qan kikiykita hina”, nispa. Chay hinaqa, cheqaqtapunichus chay allinnin kamachikuy simita hunt'ankichis chayqa, allintan ruwankichis. 9Runata imaynachus kasqanta akllaspaykichismi ichaqa, huchallikunkichis, kamachikuy simiq huchachasqantaq kankichis, chay kamachikuyta p'akisqaykichis hawa. 10Pipas kamachikuy simita lliwta hunt'aspa huk chhikallanta pantarqon chayqa, llapallanmantan huchachasqa rikukun. 11Kikin Diosmi nirqan: “Aman wasanchankichu”, nispa. Nillarqantaq: “Aman pitapas wañuchinkichu”, nispa. Chay hinaqa, wasanchay huchata mana ruwawaqchu, ichaqa wañuchiwaqtaq karqan chayqa, kamachikuy simita p'akiqñan kanki. 12Qankunaqa rimaychispas ruwaychispas kacharichiwaqninchis kamachikuy simiq nisqanwan juzganapaq kaqkuna hinapuni. 13Mana khuyapayakuqpaqqa mana khuyapayakuyniyoq huchachaymi kanqa, khuyapayakuqkunan ichaqa taripay p'unchaypi atipaqkuna kanqaku. 14Wawqe-panallaykuna, pipas: Iñiyniyoqmi kani, ninman, manataq allinkaqkunata ruwanmanchu chayqa, ¿ima allintaq kanman? ¿Chay iñiyqa atinmanchu payta qespichiyta? 15Huk wawqepas otaq huk panapas mana p'achayoq, mana mikhunayoq sapa p'unchay kasaqtin, 16mayqennillaykichispas paykunata niwaqchis: Allillanña ripuychis, allinta p'istukuychis, saksaykuychis, nispa, ichaqa manataq kawsananpaq imakunachus pisisqanta paykunaman qowaqchischu chayqa, ¿ima allintaq kanman? 17Chay hinallataqmi iñiypas allin kaqkunata mana ruwaspaqa wañusqa kashan. 18Icha pipas ninqapaschá: Qanqa iñiyniyoqmi kanki, ñoqataq allinkunata ruwani, nispa. Chay hinaqa ninin: Rikuchiway iñiyniykita allinkaqta mana ruwaspalla, ñoqataq allinkaqta ruwaspa iñiyniyta rikuchisqayki, nispa. 19Qanqa iñinkin Diosqa ch'ullalla kasqanta, allinmi chayqa. Ichaqa supaykunapas creenkun, manchakuymantataq khatatatanku. 20Mana yuyayniyoq runa, ¿manachu yachanki mana ruwayniyoq iñiyqa wañusqa kasqanta? 21Ñawpa taytanchis Abrahampas iñiywan ruwasqanraykun Diospa chaninchasqan karqan, maypachachus altar patapi churin Isaacta sacrificiopi haywasharqan chaypacha. 22Qhawariy, Abrahampa iñiyninqa ruwasqankunawanmi rikuchikurqan, ruwasqankunawanmi iñiyninpas hunt'asqa-kayman ayparqan. 23Ahinapin Diospa Simin Qelqa hunt'akurqan. Chaymi nin: “ Abrahammi Diospi iñirqan, chaymi Diosqa payta chanincharqan”, nispa. Ahinapin Abrahamqa Diospa amigon nisqa kapurqan. 24Chay hinaqa, yachankichismi, runaqa ruwasqankunapiwan chaninchasqa kasqanta, manataq iñiyllawanchu. 25Chhaynallataqmi rabona warmi Rahabpas ruwasqankunawan chaninchasqa karqan. Paymi qhamiyaq kachasqakunata qorpacharqan, hinaspan wak ñanninta paykunata kachapurqan. 26Imaynan mana espirituyoq cuerpoqa wañusqa kashan, chay hinallataqmi allinkunata mana ruwaqtinchisqa iñiyninchispas wañusqa kashan.
Copyright
Learn More


text:
Chukaya kantun
Chukaya kantun (kastilla simipi: Cantón Chocaya) nisqaqa Buliwya mamallaqtapi huk kantunmi , P'utuqsi suyupi, Urin Chichas pruwinsyapi, Atucha munisipyupi. Uma llaqtanqa Chukaya (Chocaya) llaqtam (79 llaqtayuq, 2001 watapi). [1]
Yuyarina
Allpa saywachi[llamk'apuy | pukyuta llamk'apuy]
Runakuna[llamk'apuy | pukyuta llamk'apuy]
Kantunpiqa aswanta Qhichwa runakunam tiyanku.
Rikchakuna[llamk'apuy | pukyuta llamk'apuy]
-
Animas llaqta, Chukaya kantun
-
Siete Suyos icha Qanchis Suyu qhuya, Chukaya kantun


text:
1Hatun suyukunamanta Jeremiasman Señor Diospa nisqan: 2Egiptomantan kay hinata nirqan: Judá rey Josiaspa churin Joacim tawakaq watapiña kamachikushaqtinmi, Eufrates mayu pata Carquemispi Babilonia rey Nabucodonosorqa Egipto rey Necaoq soldadonkunata atiparqan. Kay hinatan Señor Diosqa chay soldadokunata nirqan: 3¡Escudokunata wakichikuychis! ¡Maqanakuyman usqhaychis! 4¡Caballokunata caronaychis! ¡Phawaqkuna sillakuychis! ¡Cascoyoqkama wachuchakuychis! ¡Lanzaykichista ñawch'iyachiychis! ¡Qara unkuykichiswan churakuychis! nispa. 5Ñoqa Señor Diosmi ichaqa nini: Imatachá rikushani. Manchay llaksasqan kashanku, chaymi kutirikampunku, allin qharikunan sarunchachikapunku. Mana qhepata qhawarikuspan usqhaylla ayqerikampunku. ¡Hinantinpin kashan sinchi manchakuy! Ñoqa Señor Diosmi chayta nini. 6Allin phawaqkunan mana atipunkuchu, allin qhari kaqkunan mana ayqeyta atipunkuchu. Wichay lado Eufrates mayu patapi misk'akuspan kumpakunku, nispa. 7¿Pitaq chay Nilo mayu hinaraq, sinchi phoqchiq unuyoq mayu hina hamushan? 8Egipton chayqa, Nilo mayu hina askha unuyoq, sinchi phoqchiq unuyoq mayu hinaraq hamushan. Egiptoqa ninmi: Wiñaspan kay pachantinman llimp'aykusaq, llaqtakunatan runantinta thunisaq, nispa. 9¡Caballopi soldadokuna usqhaychis! ¡Carretapi kaqkuna ñawpaychis! ¡Soldadokuna puririllaychisña, Etiopiamanta Libiamantawan soldadokunaqa escudokunawan churarqarisqan, Lidiamanta soldadokunaqa allin wach'iy yachaqkunan! 10Chay p'unchaymi ichaqa Tukuy-atiyniyoq Señor Diospa p'unchaynin, ayni-kutichinan p'unchay, awqanman ayni-kutichinan p'unchay. Saksanankaman espadaqa wañuchinqa, yawarwanpas machanankamaraq. Arí, Tukuy-atiyniyoq Señor Diosmi wichay lado suyupi Eufrates mayu patapi paykunata wañuchinqa. 11Egipto llaqta doncella sipas, Galaadta wichay balsamota maskhaq. Askha hampikunawanña hampikunki chaypas yanqapaqmi kasunki, qanpaqqa manapunin hampi kanñachu. 12Suyukunaqa ñan yachanña k'umuykachisqa kasqaykita, llapan llaqtakunan uyarishankuña qaparisqaykita. Maqanakuqkunan paykunapura takanakuspa iskayninku pampaman urmanku. 13Babilonia rey Nabucodonosor Egiptoman phawaykunanpaq qayllaykushaqtinmi, Señor Diosqa profeta Jeremiasta nirqan: 14–Egiptopi kayta willaychis, Migdolpi, Menfispi, Tafnespiwan willaychis, muyuriqniykichistañan espadaqa tukurqamushan, chayrayku wakichisqallaña sayashaychis. 15¿Imanaqtinmi Apis diosniykichisqa ayqekun? ¿Imanaqtinmi toroykichisqa mana allin takyasqatachu sayan? Chaytaqa ñoqa Señor Diosmi thunirqani. 16Soldadokunan misk'akuspa urmapunku, kukkuna-kukkunataq ninakunku: Haku kaymanta llaqtanchisman kutipusun, paqarisqanchis suyunchisman, atipaq espadamanta ayqesunchis, nispa. 17Chaypin qaparirqanku: Egipto rey Faraonta sutichaychis, rimaylla-rimaq mana ima ruwaq, nispa. 18Ñoqan kawsaq Reyqa kani, sutiytaqmi Tukuy-atiyniyoq Señor Dios. Sutiypin jurani: Imaynan Tabor orqo wakin orqokunamanta aswan hatun, imaynan Carmelo orqopas lamar-qochamanta aswan hatun, chay hinan awqaqa hamunqa. 19Egiptopi tiyaqkuna, q'epiykichista wakichikuychis kamachi-kayman apachikapunaykichispaq, Menfisqa purunyapunqan, mana piqpa tiyanan ch'usaqmi kapunqa. 20Egiptoqa munay wirayasqa malta wakan, ichaqa wichay ladomanta hamuspan tankayllu k'utunqa. 21Paywan kashaq pagasqa mink'a soldadokunapas wirayasqa torillokuna hinallataqmi, paykunapas phawashaspan kutirikampunku mana qhari hinachu sayaspanku, paykunaqqa qaqapananmi chayamun, ñak'arinanku p'unchaypiwan. 22Egiptoqa q'osñiyoqraqmi mach'aqway hina silbakuspa ayqen, soldadokuna qayllaykamushaqtin, mallki wit'uq hina hachakunantin hamushaqtin. 23Paykunan mallkikunata wit'unku, mana haykuy atina mallki-mallki kashaqtinpas. Langosta hina askhallañan kanku, mana piqpa yupay atinanraq. Ñoqa Señor Diosmi chayta nini. 24Egipto llaqtataqmi p'enqachisqa kashan, wichay ladomanta hamuq llaqtaman hap'ichisqan kashan. 25Israelpa Diosnin Tukuy-atiyniyoq Señormi nin: Ñak'arichisaqñan Tebas llaqtaq Amón diosninta, Egiptotapas llapan diosnintinta, reynintinta, Faraontapas payman hap'ipakuqkunatawan. 26Wañuchiy munaq Babilonia rey Nabucodonosorpa runankunantinpa makinmanmi urmaykachisaq. Ichaqa qhepa p'unchaymanqa Egipto suyupi tiyaqqa wakmantan ñawpaq hina kanqa. Ñoqa Señor Diosmi chayta nini. 27Señor Diosmi nin: Kamachiy Jacob, ama manchakuychu, Israel llaqtalláy, ama musphaychu. Qantaqa karu llaqtamantan qespichisqayki, wawaykikunatapas apasqa kasqan llaqtamantaqa horqompusaqmi. Jacobqa kutimuspa llakhillan kanqa, mana piqpa muchuchisqan allillanmi kanqa. 28Kamachiy Jacob, ama manchakuychu, qanwanmi ñoqaqa kashani. Maykunamanchus qanta ch'eqechisqay suyukunatan llapanta thunisaq, qantataqmi ichaqa manaña thunisqaykichu. Chaywanpas huchaykikunamantaqa muchuchisqaykipunin ahinapi wananaykipaq, nispa.
Copyright
Learn More


text:
1Qankunari, ¿manachu yacharankichis libre kasqayta? ¿Manachu yacharankichis Jesucristopa apostolnin kasqayta? ¿Manachu yacharankichis Señorninchis Jesucristotapas noqa rikusqayta? Hinaspapas, ¿manachu Jesucristomanta qankunaman willaqtiy, paypi iñirankichís? 2Ichaqa wakin runakunaqa piensankun mana apóstol kanaypaq. Qankunapaqmi ichaqa, apóstol kani. Hinaspapas Jesucristopa apostolnin kasqaymantaqa, qankunan prueba kankichis, Jesucristopi iñisqaykichisrayku. 3Chaymi noqapa contraypi rimaq runakunataqa, khaynata contestani: 4Noqayku apostolkunapaqa kanmi derechoyku, mikhuytapas hinallataq tomaytapas qankunamanta chashkinaykupaq. 5Hinaspapas noqaykupaqa kanmi derechoyku casarakunaykupaq, saynapi Jesucristomanta willakuq viajeman rispayku, esposaykupiwan kushka rinaykupaq. Saynatan apóstol Pedropas, wakin apostolkunapas, hinallataq Señor Jesuspa wawqenkunapas viajeman rispankuqa, esposankupiwan kushka rinku. 6Kunan nisqaykichis, ¿acaso noqallachu Bernabeypiwan obligasqa kashayku, Diosmanta willakuspa hinallataq makiykuwan trabajaspa vida pasanaykupaqrí? 7¿Pi soldadotaq kikinpa qolqenta pagasparaq, cuartelpiri servin? ¿Pi runataq uvas plantata plantaspa, chay uvas plantapa rurunta mana mikhunmanchú? ¿Pi runataq cuidasqan animalkunata ch'awashaspari, lechenta mana tomanmanchú? 8Kaykunataqa manan runapa piensayniyman hinallachu rimashani; aswanqa saynan Bibliapipas escribisqa kashan. 9Ichaqa Moisespa escribisqan leypin khayna escribisqa kashan: “Torowan saruchispa trigota eraspaqa, chay toropa simintaqa aman senq'apankichu, saynapi mikhunanpaq”, nispa Saynata Dios nispanri, ¿torokunapi piensaspallanchu niran, icha noqanchismantawanchu nisharan? 10Aswanmi Diospa obranpi llank'aqkunamanta Diosqa rimasharan. Chaymi chakra llank'aqpas, hinallataq erapi eraqpas, chay llank'asqanmanta cosechata cosechananpaqmi llank'an. 11Saynallataqmi noqaykuwanpas pasan. Noqaykuqa qankunamanmi Diosmanta allin willakuykunata willaraykiku, imaynan chakrapi llank'aspa mukhu tarpuq runa hina. Chayraykun noqaykupaqa kan derechoyku, qankunamanta huk recompensata hina, huk pagota imallatapas chashkinaykupaq, saynapi chaywan mantenekuspa, kawsanaykupaq. 12Ichaqa hukkunapas qankunamantaqa chashkishankun pagonkutaqa. Paykunamantapas aswan masraqmi noqaykupa derechoykuqa. Ichaqa manan noqaykuqa reclamaraykikuchu chay derechoykumantaqa. Aswanmi noqaykuqa, tukuy ima sasachakuykunata soportarayku, saynapi Diosmanta allin willakuykuna ama despreciasqa kananpaq. 13Qankunapa yachasqaykichisman hinan templopi llank'aq runakunaqa Diosman ofrendasqa mikhunakunata mikhuspa kawsanku. Saynallataqmi templopa altarninpi llank'aqkunapas Diosman sacrificasqa ofrenda animalkunamanta mikhunku. 14Saynallatataqmi Diospas kamachiran, pipas Diosmanta allin willakuykunata willakuqqa chay llank'asqanmanta mikhuspa kawsananpaq. 15Ichaqa chay derechoytaqa manan noqaqa ni hayk'aqpas reclamaraykichishchu. Hinaspapas noqaqa, kay cartata qankunaman escribimuspayqa, manan imallatapas qowanaykichisraykuchu escribimushaykichis. Aswanmi noqaqa, pagota mana chashkillaspay wañuyta munayman, saynapi Jesucristopa apostolnin kashaspaypas, mana pagollayoq llank'asqayrayku ancha kusisqa kanaypaq. Chaymi noqaqa anchata kusikuni, mana pagollayoq llank'asqayrayku. 16Noqaqa manan alabakunaypaqchu Diosmanta allin willakuykunataqa willakuni. Aswanqa Diosmanta willakuymi noqapa deberniyqa, Dios kikin kamachiwasqanrayku. ¡Ay, imaynaraq kayman Diosmanta allin willakuykunata runakunaman mana willaqtiyqa! 17Sichus noqapa munayniyman hinalla Diosmanta allin willakuykunata willakuyman chayqa, pagoytaqa chashkiymanmi. Ichaqa obligacionniymi, Diospa esclavon hina kasqayrayku, Diosmanta allin willakuykunata willakunaypaqqa, mana pagollayoq kashaspaypas. 18Chayri, ¿imataq noqapa recompensa hina premioyrí? Noqapa premioyqa mana pagoraykulla, Diosmanta allin willakuykunata runakunaman willasqaymi. Saynata ruwaspaymi noqaqa Diosmanta allin willakuykunata runakunaman willarani, pagota mana reclamaspallay, apóstol kasqayrayku pagawanankupaq derechoy kashaqtinpas. 19Noqaqa manan ni pipa esclavonpashchu kani. Ichaqa huk esclavo hinan llapallan runakunata servishani, saynapi Jesucristomanta willaqtiy ashka runakuna paypi creespa salvasqa kanankupaq. 20Chaymi noqaqa, Israel nacionniyoq llaqtamasiykunawan kaspayqa, paykunapa leyninkuman hina kawsani, saynapi paykunapas Jesucristopi creespanku, salvasqa kanankupaq. Saynallataqmi noqaqa, Moisespa escribisqan leykunata cumplinaypaq mana obligasqa kashaspaypas, paykunarayku chay leykunata cumplini, saynapi paykunapas Jesucristopi creespanku, salvasqa kanankupaq. 21Noqaqa Moisespa escribisqan leykunamanta mana yachaq runakunawan kaspayqa, manapas leymanta yachashaymanchu hinan kawsani, saynapi paykunapas Jesucristopi creespa salvasqa kanankupaq. Ichaqa Diospa leyninkunataqa manan huk lawmanchu churarani; aswanmi chay leykunataqa kasukurani, Jesucristopa kamachisqanta kasukusqayrayku. 22Saynallataqmi Jesucristopi pisi iñiyniyoq runakunawan kaspaypas, paykuna hina noqapas comportakurani, saynapi paykunapas Jesucristopi allinta iñispanku, salvasqa kanankupaq. Saynatan noqaqa pi runakunawan kaspaypas, paykuna hina comportakurani, saynapi wakillanpas Jesucristopi iñispanku, salvasqa kanankupaq. 23Noqaqa chaykunatan ruwani, Diosmanta allin willakuykunata runakunaman willanayrayku, saynapi paykunapas Diospi creeqtinku, noqapas premioyta Diosmanta chashkinaypaq. 24Qankunaqa allintan yachankichis, huk carrerapi correspaqa, llapallankun correnku, premiota chashkinankupaq. Ichaqa manan llapallankuchu premiotaqa gananku; aswanqa primer puntata chayaqllan premiontaqa chashkin. Saynatayá qankunapas kallpanchakuychis, Diosmanta premioykichista chashkinaykichispaq. 25Runakuna carrerapi correspa participanankupaqqa, tukuy imatapas dejaspan allinta preparakunanku. Saynataqa preparakunku premiota gananankuraykun. Ichaqa chay premio chashkisqankuqa manan unay tiempotachu duran. Aswanqa noqanchismi ichaqa preparakushanchis, wiñaypaq duraq premiota chashkinanchispaq. 26Chayraykun noqapas chay carrerapi correq hina correshani. Ichaqa manan yanqapaqchu correshani, aswanqa huk premiota chashkikunaypaqmi. Hinaspapas noqaqa manan huk peleapi illaqllata takaq runa hinachu peleashani. 27Aswanmi noqaqa kikiypa cuerpoytapas, takakushayman hina, allinta sitionpi churani, saynapi cuerpoyqa allin dominasqa kananpaq. Chaykunatan noqaqa ruwani, Diosmanta allin willakuykunata willakuq runa kashaspay, juicio p'unchawpi ama despreciasqa kanaypaq.
Copyright
Learn More


text:
1Cai Melquisedec, Salem llacta rey apu, ahuai tiaj Diospa sacerdote, Abrahanda tupangaj llucshica, pai rey apuunara vinsisha tigramushcai, maspas paita bindisiaca. 2Paimallara Abraham tucuimanda shu chunga partira cuca. Paihua shuti ñaupa punda, “Ali dirichu causana Rey Apu,” nin, shinallara “Salem llacta Rey Apu,” caita “Cushi shungu Rey Apu,” nin. 3Paihua yaya, paihua mama, paihua aillu mana quillcashcachu, paihua causana callarinas, paihua causana tucurinas. Astaun Diospa Churi samii rashca asha, sacerdote cuinta huiñaigama duranmi. 4Iyarichi cai runa valij ashcara, quiquin Abraham paita shu chunga partira cuca pai guirai apishcamanda. 5Sirtu pacha Levi churiunamanda sacerdote tucujcuna runaunamanda chi chunga partira apingaj mandashcaunami, ley shimi rimashcasna; caimi nin paiguna quiquin uquiunamanda apingaj, caigunas Abrahamba aichamanda llucshijcuna ajllaira. 6Chi Melquisedec, mana paiguna aillui cuintashca ashallara, Abrahanmanda chi chunga partira apica, maspas pai Dios cushca shimira charij runara bindisiacami. 7Sirtu pacha ñaupa aj runa quipa aj runara bindisianmi. 8Caibi sirtu pacha huañunalla runauna chi chunga partira apinaun, astaun chihui shu “Causaunmi,” nishca runa apinmi. 9Casna rimasha nijpi, quiquin Levi, huasha huras chunga partira apij, Abrahambi chi chunga partira pagaca, 10pai chara Abrahamba aicha ucui tiauca Melquisedec paita tupangaj llucshiushcai. 11Shinajpi, ali pactajta causana Levi sacerdoteunamanda ajpi, paigunamanda runauna ley shimira apinauca, ¿imaraigumanda shu Melquisedec tunu sacerdote cuti ataringaj ministirinma, mana Aarón muntunmanda cayashca asha? 12Sacerdote muntun turcashca ajpi, ursamanda ley camachishca shimiras shinallara turcangaj ministirinmi. 13Casna rimashca Señorga shu aillumanda llucshin; chi aillumandaga pihuas mana sirvishcachu altarbi. 14Ricsinallami ñucanchi Señor shamuca Judá aillumanda, Moisés cai aillumanda imaras mana rimacachu runauna sacerdoteuna tucungaj. 15Caita mas ricsihuajllami tucun Melquisedec cuinta shu sacerdote cuti atarijpi. 16Paiga sacerdote tucuca, mana shu runa aillu miraigunamanda mandashca shimimanda, astaun shu mana tulaihuaj causana ushaimanda sacerdote tucuca. 17Paimanda rimashca tian: “Can huiñaigama sacerdotemi angui Melquisedec tunui.” 18Casna ajpi, ñaupa huras mandashca shimi chingachishcami, irqui ashcaraigu, mana sirvij ashcamanda. 19Ley shimiga imaras mana alichicachu, astaun shu yali valij chapanara cushcami aca, chimanda Diosma mayanllayamunchi. 20Caita Diospa shutii rimashcahua rashcami aca. 21Chishu runauna sirtu pacha Diospa shutii rimashca illaj ashallara sacerdoteuna tucunauca, randi caiga Diospa shutii rimashcahua, caita rimaj casna nica: “Señor paihua quiquin shutii rimaca, mana aripintiringachu: Canmi huiñaigama sacerdote tucungui Melquisedec tunui.” 22Chiraigumanda shu yali valij pactachina shimira Jesús valichij tucushcami. 23Chishu sacerdoteuna ashcaunami anauca, huañusha mana ushanaucachu catinara. 24Jesúsca huiñaigama causaj asha, shu mana turcaihuaj sacerdote tunura charin. 25Chiraigumanda Jesús paimanda Diospajma shamujcunara shinallara puchucaigama quishpichinara ushanmi, pai huiñaigama causaj asha paigunamanda Diosta mañangaj. 26Casna tunu sacerdote atun apu ñucanchij valica: chuyaj, ucha illaj, ima iruspas illaj, ucharajcunamanda anzhurishca, ahua pachaunamanda yali ahuayachishca. 27Paiga mana ministinzhu caran punzhai, chishu sacerdote atun apuuna rashca cuinta, ñaupa punda pai quiquin ucharashcaunamanda sacrificiora rangaj, chihuasha runaunajmanda. Cai sacerdotega casna rarca shu cutilla huiñaigama, pai quiquinllara intrigarica sacrificioi. 28Ley shimiga irqui sami runaunara churaun sacerdote atun apuuna tucungaj, astaun ley shimi huashai shamuj Diospa shutii cushca shimi Churira churaun, paiga huiñaigama sumajyachishcami.
Copyright
Learn More


text:
Lluqlla
- Lluqllataqa kastilla simipi "huayco" ninku. Ama wayq'u nisqawan pantaychu.
Lluqlla nisqaqa urqukunamanta lluchk'aspa suchumuq allpam, ancha hatun allpa chinkarim.
Lluqllakunaqa chakrakunatam, llaqtakunatapas p'ampachaspa llik'in, achka runakunatapas wañuchispa. Antikunapiqa, huk urqukunapipas lliwmanta aswan millay chikim. Rit'i urqukunapi chullunku nisyu utqaylla yukuyaptin chay yakuqa urqup allpanta apakuspa qhichwakunamanmi urman.
Waras thuñisqa 1941 watapi[llamk'apuy | pukyuta llamk'apuy]
13 ñiqin qhapaq raymi killapi 1941 p'unchawpi Anqash suyupi huk ancha hatun lluqlla Waras llaqtatas thuñichirqan. Huk hatun chullunku Pallqaquchap ukhunman urmaptin quchap patankuna thuñirqan, yakunkunataq wayq'uta llump'ispa achka allpata apakuspa lluqlla tukuspa, chunka pichqayuq minutumanta Waras llaqtata haywarqan, suqta icha qanchis waranqa runatatas wañuchispa.


text:
1Alli-tucur, imatapis mana jurgushächu. Chaypis Tayta Jesús ricapacachimashanta willacunä camacan. Payga tucuyta tantiyachimasha. 2Janaj pachaman apamashan çhunca çhuscuwan (14) watana. Ichanga rasunpa aywashätapis, almallä aywashantapis mana tantiyächu. Tayta Diosnillanchim musyaraycan. 3- 4Imanuy carpis, rasunpa paypa ñaupanman apamasha. Chayçhu pipis mana wiyashancunata willamasha. Willacunämi ichanga mana camacanchu. 5Tayta Diosninchiwan tincush carpis, mana alli-tucümanchu. Ima captinpis Tayta Diosninchi yanapämaptillan, cawä; mana quiquilläpitachu. 6Alli-tucur, allita ruräman. Ichanga ama rimacümanchu: ‹‹Pablupa shimillan. Shungun yarpashallanta ruran. 7Tayta Diosninchitapis jucchush ricanman›› nimänanpita. Alli-tucunäpita ñacay charimänanta Tayta Diosninchi camacächisha. Juyupa ñacachimasha. Cashawan tucsiycämaj-jina shapshicu-masinwan Supay ñacaycächiman. 8Chaymi quimsa cutipa Tayta Jesústa mañacushcä: ‹‹Ama ñacachimaychu, ari›› nir. 9Paymi ichanga nimasha: ‹‹Ñacaptiquisi, llaquipashpä mana jungajchu. Imata mana camäpacuptiquipis, munayniyuj cashpä sumaj yanapaycaj.›› Chaymi mana alli-tucüchu. Manchäga yanapämänanpaj Washäcuj Jesúspa maquillançhu cawä. 10Washäcuj Jesúsman yupachicushä-janan ñacarpis, ashllir ushyamaptinpis, pishipacurpis, jaticaçhar ushyamaptinpis, cushish cawaycä. Wañunächi-jina cashäpita llapan runa pampaman çhuramashanman-tupu Tayta Diosninchi yanapaycäman. 11Irmänucuna, quiquiquicuna ashipämashcanqui shimï çhayashanta rimanäpäpis. Jamcuna alliçhu jurgamaptiquiraj, alli-tucüman. Alli-tucuj caçhacuna nuwata mana imaçhüpis aypämanchu. 12Rasunpa caçhacujnin caycashäta tantiyacunayquipaj quiquin Tayta Diosninchi sumaj yanapämasha. Caçhacamar, yanapämasha ñacaytapis içhipunäpaj, quiquin camacächiyninpa tucuyta ruranäpaj. Pay sumaj munayniyuj cashanta ricaycarsi, tantiyayta mana atipashcanquichu. 13May marcaçhu purir willapäcunäpäpis yanapallämasha. Jamcunatam ichanga imatapis mana mañacushcajchu. ¿Mana mañacushalläpitachuraj chiquircaycämanqui? ¿Nuwachuraj juchallicushcä? Rasunpa aparicush caycaptï, juchäta ama yarparanquimanchu. 14Cananwan quimsa cutipana watucushayqui. Ichanga mana jillayniqui-raycullarchu shamushaj; manchäga jamcunata llaquipar. Chaymi imatapis mana mañacushayquichu. Sumaj tantiyacushun. Papänin wamrancunata mana mañacunchu. Manchä yanapan. 15Chaymi jamcunata willapänä-raycur imätapis ushyashaj. Ushyapacaptïsi, mana llaquicüchu. ¿Llapan shungüwan llaquipaycaptijchu, wasguiparcaycämanqui? 16Jamcunapa umayquita mana nanächishcächu. Imatapis mana mañacushcajchu. Chaypis waquinniqui tumparcaycämanqui: ‹‹Pablo ardiyllapa jillayta mañacusha›› nir. 17Nuwaga mana pitapis caçhacamushcächu: ‹‹Jillayta apachimuy›› nir. 18Tituta caçhamurpis, ishcajwan yanagächimushcä. Paycunata caçhacamushcä alli cawashayquita musyananpaj. Ichanga mana mañacushcashunquichu: ‹‹Jillayta jumay›› nir. Nuwacunapis imatasi mana mañacushcajchu. Manchä alli cawashayquita musyanäpaj çhayamushcä. 19Nuwacuna mana alli llucshiyta munarchu imatapis rimä. Tayta Diosninchi shungüta musyan. Payman yupachicur, Washäcuj Jesúspa maquinçhu cawaycä. Wawallau, llapan shunguyquiwan Tayta Diosninchiman yupachicunayqui-raycur llapantapis ruraycä. 20Watucuj shamuyta manchacü: ‹‹¿Shungü tincungachuraj?›› nir. Çhayamur, ¿imanïmanraj chiquinacuycajcunata, imatapis munapajcunata, jagayash caycajcunata, warmish ullgush caycajcunata, ticshaparänacuycajcunata, washata rimaycajcunata, tumpacuycajcunata, alli-tucuycajcunata, shungun munashallanta ruraycajcunata tarishpä? Jatunpa llaquicushaj. 21Juchayquita Tayta Diosninchi jurgapämaptin, chapacuyta mana camäpacushächu. Waquinniqui pingayman çhurarcaycämanqui. Juchapita mana wanacunquichu. Waquinniqui marca-pingayshi cawarcaycanqui. Waquinniquinash allgu-jina jucwan-jucwan cacurcaycanqui. Waquinniquinash shunguyqui munashallanta rurarcaycanqui. Chaypita sumaj llaquicü. Shungüpis mana shungü-nirajnachu.
Copyright
Learn More


text:
1Chay tiempopim wakin iñiqkuna ñakarichiyta Rey Herodes qallaykurqa. 2Juanpa wawqen Jacobotapas espadawan wañuchinankupaqmi kamachirqa. 3Judiokunapa gustonpaq kasqanta qawaspanmi Pedrotapas presocharurqa. Chayqa pasakurqa Mana Qonchuyoq Tanta Mikunanku Fiesta punchawpim. 4Pedrota presocharuspanmi carcelman hinachirqa hinaspam tawaman rakisqa chunka soqtayoq soldadokunawan cuidachirqa. Pascua Fiesta pasaruptinñam Pedrota juzgananpaq runakunapa qayllanman horqomuyta munarqa. 5Pedrota carcelpi cuidachiptinmi llapa iñiqkunañataq paypaq tukuy sonqonkuwan Diosta mañakurqaku. 6Herodesmi nirqa: —Paqarinmi Pedrota horqosaq llapa runakunaman —nispa. Chay tutam Pedro puñuchkarqa iskay soldadokunapa chawpinpi iskay cadenawan watasqa, wakin soldadokunañataqmi punkupi kachkarqaku carcelta cuidaspanku. 7Hinaptinmi qonqayllamanta Señorpa angelnin chaypi rikurirurqa chay carcelta kanchayninwan huntaykuspa. Chay angelmi Pedrota waqtanpi laqyaykuspan rikcharichirqa hinaspanmi nirqa: —Utqayman hatariy —nispa. Hinaptinmi Pedropa makinmanta cadenakuna wichirurqa. 8Angelmi nirqa: —Weqawnikita sumaqta watakuspayki usutaykiwan hinakuy —nispa. Chaynata Pedro ruraruptinmi angel nirqa: —Capakuspayki qatiway —nispa. 9Lloqsiruspanmi angelpa qepanta rirqa, ichaqa manam yacharqachu angelpa rurasqanqa cheqap kasqanta chaymi piensarqa revelacionlla kasqanta. 10Ichaqa iskay punkupi kaq soldadokunapa ñawpaqninta pasaruspankum calleman lloqsiq fierro punkuman chayarurqaku hinaptinmi chay punku kikillanmanta kichakuykurqa. Lloqsiruspanku huk calletaña puriruptinkum qonqayta angel sapallanta saqerurqa. 11Chayraq musyakuruspanmi Pedro nirqa: —Kunanmi ichaqa cheqappuni kasqanta yacharuni. Señormi kachamuwarqa angelninta Herodesmanta hinaspa llapa judiokunapa mana allin piensasqanmanta librawananpaq. 12Chaynata piensastinmi Pedro pasarqa Juan Marcospa maman Mariapa wasinta. Chay wasipim achka runakuna huñunakuspanku Diosta mañakuchkarqaku. 13Hawa punkuta Pedro takaykuptinmi Rode sutiyoq sipascha rirqa qawamunanpaq. 14Ichaqa Pedropa rimasqanta reqsiruspanmi kusikuyllawanña mana punkutapas kichaspan kallparqa ukuman: —Pedrom punkupi kachkan —nispan. 15Chaymi sipaschata nirqaku: —Icha locayarunki —nispa. Payñataqmi nirqa: —Pedropunim —nispa. Paykunañataqmi aswanraq nirqaku: —Manam payqa kanmanchu, angelninchá —nispanku. 16Pedroñataqmi punkuta takay-takachkarqa hinaptinmi kichaykuptinku pay kasqanta rikuykuspanku llumpayta admirakurqaku. 17Chaymi makinwan upallanankupaq señaschaspan paykunaman willarqa imaynatam carcelmanta Señor horqoramusqanmanta. Nirqataqmi: —Willaychik Jacobomanwan iñiqmasinchikkunaman —nispa. Chaymanta lloqsiruspanmi huklawman pasakurqa. 18Achikyaruptinñataqmi soldadokuna llumpay chaqwapi karqaku imaynanpim Pedropa chinkarusqanta mana yachaspanku. 19Pedrota Herodes maskachimuptinmi mana tarimurqakuchu chaymi soldadokunata tapupaykuspan kamachirqa paykunataña wañuchinankupaq. Chaypa qepantañam Herodes ripukurqa Judeamanta Cesarea llaqtapi yachananpaq. 20Tiro llaqtapi kaq hinaspa Sidon llaqtapi kaq runakunam Herodespa llaqtanmanta kawsaykunata chaskiqku, ichaqa Herodesmi paykunawan piñakuruspa manaña apachirqachu kawsaykunata chaymi paykuna tanteanakururqaku Herodeswan rimanankupaq. Chayraykum amistadta rurarurqaku Rey Herodespa confianza serviqnin Blastowan chaynapi paypa yanapakuyninwan Herodeswan kaqlla allinyanakunankupaq. 21Chaymi Herodes paykunata citarurqa huk punchaw rimanakunankupaq. Chay punchaw chayaramuptinmi rey kanan pachawan suma-sumaqta pachakururqa hinaspam sumaq tiyananpi tiyaykuspan llapa runakunaman rimarqa. 22Hinaptinmi chay runakuna qaparispanku nirqaku: —¡Kayqa Diosmi, manam runachu! —nispa. 23Dios hina adorachikuspanmi mana nirqachu Diosta adoranankupaq. Hinaptinmi Herodesta Diospa angelnin chay ratolla onqorachirqa, chaymi urukunapa mikusqan wañurqa. 24Diospa palabranmi ichaqa tukuy hinastinpi willakuptinku mirarqa. 25Bernabeywan Sauloñataqmi yanapakuyninkuta tukuruspanku Jerusalenmanta kutikurqaku Marcoswan sutichasqa Juanta pusarikuspanku.
Copyright
Learn More